Orioko berdintasun diagnostikoa herritarren aurrean aurkeztu dute - Orio - Karkara.eus\nOrioko berdintasun diagnostikoa herritarren aurrean aurkeztu dute\nAitziber Arzallus 2021-11-24 09:24\nAtzo egin zuten aurkezpena ekitaldia Salatxo aretoan. Udalak diagnostiko horretan oinarrituta eraikiko ditu etorkizuneko berdintasun politikak. Datorren urtean hurrengo lau urteetarako plana idazteko asmoa dauka.\nOrioko Udalak esku artean du Emakume eta gizonen arteko berdintasunerako II. diagnostikoa, berdintasunaren ikuspegitik herriko egoera uneotan nolakoa den azaltzen duen 60 orrialdeko lan mardula. Hainbat atal ditu lanak: batetik, herritarren ezaugarri sozio-demografikoen inguruko datuak eta udalaren barne antolamenduari buruzkoak biltzen ditu, eta datuak soil-soilean emateaz gain, horien azterketa baloratiboa ere egiten du; bestetik, herritarrek berdintasunarekiko duten pertzepzioa zein den azaltzen du; eta azkenik, aurrera begirako proposamenak jasotzen ditu. Orioko Emakumeon Ahalduntze Eskola izan zen diagnostikoa egiteko beharra ikusi zuena, eta Kalaka aholkularitza enpresa izan da gauzatu duena. Ekainean hasi eta oraintsu bukatu duten lanketaren emaitza atzo arratsaldean aurkeztu zieten herritarrei, Salatxo aretoan egin zuten ekitaldian. Aurkezpenean parte hartu zuten, besteak beste, Anuska Esnal Orioko alkateak, Eider Goiburu Ahalduntze Eskolako teknikariak eta Ilazki Gainza Kalaka aholkularitza enpresako kideak.\nGainzak azaldu zituen diagnostikoa egiteko lanketa prozesuaren nondik norakoak. Azaldu zuen ahalik eta parte hartze handieneko prozesua izaten saiatu direla, herritarren aldetik ahalik eta atxikipen handiena izan dezan. "Udalak Berdintasun Batzorde bat sortu zuen diagnosiaren motorra izan zedin, eta herritar, politikari eta teknikari, orotara, 121 lagunek parte hartu dute". Inkestak, bilera irekiak eta elkarrizketak egin dituzte diagnostikoa osatzeko.\nDiagnostikoak datu asko biltzen ditu; datu interesgarriak, gainera. Biztanleriari dagokionean, erabat orekatua da banaketa: Orioko herritarren %49,50 emakumeak dira —3.041 lagun—, eta %50,50, gizonak —3.091 lagun—. Aldiz, berdintasunean bizi ote diren galdetutakoan hasten dira desorekak: ezetz erantzun dute emakumeen % 72k eta gizonen % 57k. Genero ez bitarreko herritar batek ere parte hartu du prozesuan, eta hark ere ez du uste herrian berdintasunean bizi daitekeenik.\nEgunerokoan normaltzat jotzen diren egoera matxistak identifikatzeko gai ote diren galdetutakoan, emakumeen % 5ek erantzun dute ezetz; kontrara, gizonen % 17k aitortu dute ez direla gai egoera horiek detektatzeko. Sexu arrazoiengatik inoiz baztertu izan dituzten galdetuta, berriz, baietz erantzun dute emakumeen %51k eta gizonen %13k.\nEgoerak eta jarrerak\nDiskriminazio horren erakusle diren hainbat egoeraren berri eman dute prozesuan parte hartu duten emakumeek, eta horiek ere jasotzen ditu diagnostikoak. Nabarmendu dutenez, lan eremuan gizonen hitzari balio handiagoa ematen zaio emakumearenari baino; gizonak eta emakumeak dauden lantaldeetan, gizonek gizonengana jotzen dute; amatasun baimenaren ostean, ez dituzte lan aukera berberak izaten; lan elkarrizketetan amatasunari eta bikotekideari lotutako galdera desegokiak egin izan dizkiete eta abar. Lagunartean, gizonek gutxietsi egin dituztela sentitu dute; kalean jazarpen sexistak jasatea tokatu zaie; emakume izateagatik eremu batzuetatik baztertu eta beste batzuetara bideratuak izan dira; gizonek dituzten askatasun eta eskubide berberak aldarrikatzeko beharra sentitu dute, modu naturalean eskaintzen ez zaizkielako eta abar. Aisialdian eta kirolean, gizonek baino gehiago erakutsi beharra izan dutela diote emakumeek; objektu sexual gisa begiratu izan dietela, bortxaketa saiakerak jasan dituztela eta abar. Prozesuan parte hartu duten zenbait gizonek, berriz, emakumeei zuzendutako tailer, festa zein elkarrizketetan parte hartzeko aukera ukatu izan zaiela adierazi dute.\nHerrian errotuta dauden hainbat jokaera matxista ere deskribatu dituzte ikerketan parte hartu duten herritarrek, eta horiek zerrendatuta jasotzen ditu txostenak. Besteak beste, taberna batzuk erabat maskulinizatuta daudela, eta kafetegiak, oro har, feminizatuta; erreferente maskulinoak normalizatuago daudela; emakumeak sexu objektu moduan ikusteko eta balioesteko joera dagoela; gizonek espazio publikoaren erabilera handiagoa egiten dutela; mezu matxistak dituzten musika taldeak herrian errotuta daudela; eta gizon askok berdintasunaren gaia ezerezten dutela.\nHurrengo lana, plana\nGoibururen esanetan, «berdintasun politikak martxan jarri ahal izateko, beharrezkoa genuen herriko errealitatea ezagutzea». Orain, herriko egoeraren argazkia eskuetan izanda, Berdintasunerako II.Udal Plana egitea izango da hurrengo lana. Hain zuzen ere, diagnostikoa "hezurdura" dela adierazi zuen Gainzak, eta horren gainean eraiki beharko dela hemendik aurrera egin beharrekoak jasoko dituen plana. Udalaren asmoa da datorren urtean idaztea plana. Alkatearen esanetan, 2022ko aurrekontuetan horretarako diru sail bat gorde nahi dute.\nPlan horrek datozen lau urteetan gauzatu beharreko ekintzak jasoko ditu, eta lau urteren ostean, han zehaztutako helburuak eta ekintzak gauzatu ondorenean, herriko diagnostikoa berritu egin beharko dute gauzak aldatu diren eta nola aldatu diren ikusteko. Gainzaren arabera, "berdintasunerako bidea prozesu gisa ulertu behar da, non, mugarriak jartzen joan behar den lau urtez behin".\nDiagnostiko hau etorkizuneko erronkentzat abiapuntu izango dela nabarmendu zuen Esnalek. "Herrian egin izan dira inora iritsi ez diren diagnostikoak, baina oraingo hau, 2019koa bezala, herritik sortutakoa izan da, eta gauzak herritik, beharretik, sortzen direnean fruitu hobeak ematen dituzte". Esaterako, 2019ko diagnostikoaren ostean sortu zuten Ahalduntze Eskola.


Mendiko abeltzaintza eta otsoaren kontrolaren aldeko mozioak, udaletan\nOtsoaren populazioa kontrolatuko dituen neurriak eta araudiak exiji ditzaten eskatu dute Gipuzkoako bi sindikatuek\nMartxoan Gipuzkoako bi sindikatuek herrialdeko udaletara ‘Mendiko abeltzaintzaren eta otsoaren populazioaren kontrolaren aldeko’ mozioa igorri dute. Aipatu mozioan udalei hiru irizpide onar ditzaten eskatu zaie.\nAlde batetik, mendiko abeltzaintzaren aldeko konpromisoa har dezaten. Aziendaren maneju estentsiboa babes dezan eskatu zaie, kalitatezko eta osasuntsuak diren elikagaik ekoizteko bidea izateaz gain, ingurunea zaintzeko eta hura kudeatzeko tresna egokia delako. Baina otsoa mendiko abeltzaintzarentzako mehatxua da eta haren populazioaren kontrolerako neurriak eta araudiak exijitu ditzaten eskatu zaie.\nBestetik, Trantsizio Ekologikoa eta Erronka Demografikorako Ministeritzari mendiko abeltzaintzaren aldeko apustua egin dezan eska diezaien proposatu zaie. Azkenik, Eusko Jaurlaritzako Ekonomia Garapen, Jasangarritasun eta Ingurumen Sailari otsoa babes bereziko espezieen katalogoan ez sartzeko eska diezaioten galdegin zaie, “horrela otsoen sarrera eta egonkortzea erraztea eragozten delako”.


12 Sarrondo bidezidorra - izkiparkea - web.araba.eus\n12 Sarrondo bidezidorra - izkiparkea\nZidorra Maeztutik irteten da, gizarte etxetik abiatuta, bide asfaltatu batetik. Lehenengo bidegurutzean, artez segitu behar da hurrengoraino eta, han, ezkerreko bidea hartu. Bideak zuzen segitzen du, soroen artean, zidorraren amaierako itxituraraino. Ondoren, ezkerreko zidor estu batetik segitu behar da, ameztitik barrena. Basotik irtetean, larre batera heldu eta ehizarako itxitura zeharkatzen da, baso landaketak dituen lursaila mugatuta. Ameztiaren paralelo jarraitu behar da, basaerramu polit baten parean eskuinera ondo markatuta dagoen zidorra hartu arte.\nToki horretan, Larrabila bidezidorrarekin elkartzen den eta Korreseraino doan ezkerreko bidea utzi behar da. Oinez jarraituz, bidezidorra Apilaiz eta Korres lotzen zituen bide zaharrarekin batu eta ameztian barrena sartzen da.\nItxitura bat eta zelai txiki bat zeharkatu ondoren, La Toba edo El Cañaveral izeneko urmael txikia ikusten da. Bideak aurrera segitzen du, mendi magalaren erdi paretik, paisaia ireki batetik, eta handik Landako Andre Mariaren baseliza ikus daiteke. Bidegurutzean, zuzen jarraitu behar da Apilaizeraino heldu arte.\nOrdezko bideak: Larrabila bidezidorrarekin lotu eta, horrela, Korresko Erdi Aroko herrira hel daiteke.\nSarrondo bidezidorra (KMZ) Sarrondo bidezidorra (GPX)


Adimen emozionalari buruzko tailerra eskainiko dute bihar Agifesen - etakitto.eus\nItsasne Gallastegik adimen emozionalari buruzko tailer teoriko-praktikoa eskainiko du bihar, 18:00etan, Agifes Buru Osasun Arazoa dute Pertsonen eta Senideen Gipuzkoako Elkarteak Eibarren duen lokalean (Urkizu pasealekua, 9).\nGallastegi Agifeseko psikologoa da eta bizi-esperientzia ugariri aurre egiteko emozioak ezagutzeko eta erregulatzeko beharra azpimarratuko du saioan. “Adimen emozionaleko tailerraren helburu nagusia gure emozioez gehiago jabetzea eta horiek eguneroko erabakietan eta inguratzen gaituzten egoeren interpretazioan nola eragiten diguten identifikatzea izango da”, psikologoaren berbetan.\nHorretarako, autoezagutza emozionaleko eta autokontroleko dinamika errazak proposatuko ditu Gallastegik, parte-hartzaileei beren gaitasun introspektiboa hobetzen laguntzeko. Horrela, baliabide gehiago izango dituzte eguneroko bizitzan gatazkak sortzen dizkieten egoerei modu osasuntsuago eta eraginkorragoan erantzuteko.\n#adimen emozionala#agifes#tailerraItsasne Gallastegi\n« “Altsasu” antzezlanaren gaztelerazko funtzioa gaur izango da, 20:00etan Coliseo antzokian Bi sari jaso ditu Esteban Oroz artista eibartarrak asteburu bakarrean »


"Oiartzuarren Baitan" aurkeztu da - Ahotsak.eus\neka. 25, 2008, 10:47 p.m.\nDeba Ibarreko zenbait herritan egindako lana eredu hartuta, Oiartzungo Ttur-ttur elkarteak herriko ahozko ondarea eta memoria kolektiboa jasotzeko proiektua abiatu zuen 2006. urtean.\nDenbora tarte honetan, 40 hizlari elkarrizketatu dira, auzo guztietakoak (guztira 86 grabazio). Zinta horietatik 1089 pasarte aukeratu eta jarri dira online eta 474 bideo-pasarte ere ikusi daitezke. Dagoeneko ikusgai dago, bai atari honetan, Oiartzungo hizkera atalean, bai Oiartzuarrenbaitan.com webgunean.\nAurkezpen ekitaldia Oiartzungo zaharren egoitzan egin zen eta omenaldia egin zitzaien proiektuan parte hartu duten 40 hizlariei. Bakoitzak oroigarri bana jaso zuen Ane Lardi proiektuaren arduradunaren eskutik.\nOiartzuarren baitan proiektuaren sortzailea eta egilea Ttur-ttur Euskaltzaleon Bilgunea izan da eta Oiartzungo Udalak ehuneko ehunean finantzatu eta babestu du.\nOiartzuarren Baitan (Sustatu.com)\nProiektuan parte hartu duten zenbait oiartzuar, aurkezpen egunean.


UPV/EHUk lankidetza areagotu du Paueko eta Aturriko Herrialdeetako Unibertsitatearekin. Deia, Noticias de Bizkaia\nUPV/EHUk lankidetza areagotu du Paueko eta Aturriko Herrialdeetako Unibertsitatearekin\nEUROPA PRESS - 2017(e)ko uztailaren 18a, asteartea - 11:43etan eguneratua\nUPV/EHUko errektore Nekane Balluerkak bi erakundeek azken urteotan gauzatu duten lankidetza estua nabarmendu du. "Hitzarmenaren berritzeak unibertsitateen arteko mugaz gaindiko lankidetzarako eredu baten sendotzea suposatzen du, emaitza interesgarriak eman dituena dagoeneko eta, ezbairik gabe, emaitza esanguratsuak ekarriko dituena ere aurrerantzean, akordio berriari esker", azaldu du.\nDONOSTIA. Euskal Herriko Unibertsitateak (UPV/EHU) eta Paueko eta Aturriko Herrialdeetako Unibertsitateak (UPPA) beren lankidetza hitzarmena berritu dute akordio berri batekin. Helburua da elkarlanean bideratutako ikasketa programak, irakasle nahiz ikasleen trukeak eta lankidetza, ikasleen prestakuntza eta ikerketa programak garatzea. Hitzarmena UPV/EHUko errektore Nekane Balluerkak eta UPPAko presidente Mohamed Amarak sinatu dute, UPV/EHUk jakinarazi duenez.\nHitzarmena bi erakundeek azken urteotan mantendu duten lankidetza estuaren emaitza da. Bien artean jarraituak izan dira irakaskuntzaren arloko trukeak, baterako ikasketa programak, bi erakundetako liburutegien arteko trukeak edota ikerketa programa komunak.\nBestalde, Erasmus+ proiektu europarraren lehen mintegia ere bi erakundeen arteko lankidetzaren "seinale adierazgarria" da. UPPAk koordinatzen du proiektua, UPV/EHU, Université de la Grande Région, Universitat des Saarlandes, Eucor (The European Campus), Université Savoie Mont Blanc eta Universita della Vallee d'Aosta erakundeen laguntzarekin.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Mekatronika Industriala (Heziketa Zikloa). Goi maila" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Produkzioko Sistema Automatikoen Muntaia eta Mantentze Lanak (Modulua)"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Mekatronika Industriala (Heziketa Zikloa). Goi maila Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Produkzioko Sistema Automatikoen Muntaia eta Mantentze Lanak (Modulua)\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Ehunzangoa | labiagaikastola\nNahi eta posible duten haur guziek ikastolako bidea oinez egitea goizero-goizero.\nHorretarako hiru zutabe, hiru ehunzango abiatuko dira herriko toki desberdinetatik eta bidean ikasle gehiago batuko zaizkie. 9:00etarako ikastolako atean izanen dira denak. Ikasle talde bakoitza guraso bolondresek lagundua joanen da.\nALTZATEKO ehunzangoa: Altzateko plazatik. Ilekueta, Kaule, Altzate, Dornaku, Itzea, Ziako auzotarrentzat.\nBERAKO ehunzangoa: Berako plazatik: Zalain, Burga, Legia, Kanttonberri eta Berako plaza inguruko haurrentzat.\nAGERRAKO ehunzangoa: Agerratik: Agerra, Alkaiaga, Bidasoa karrika eta Eztegarako haurrentzat.\nBatetik, Ikastolan goizero sortzen den kotxe pilaketa eta arriskua ttikitzea eta bertzetik, haurrak ikusarazi eta horrela herria jasangarriagoa egitea.\nHerrian oinez ibiltzen ohitzen dira haurrak. Herriko biztanle sentiarazten ditu ttikitatik.\nHerria haurrentzat egokiagoa egiten laguntzen dugu (baita helduentzat ere).\nHaur Hezkuntzan martxan jarri den marko pedagogikoa Ikastolatik kanpora zabaltzeko eta ikustarazteko modu bat da ekimen hau. Ikasleek konfiantza izan behar dute herrian barna lasai ibiltzeko, arauak errespetatzen eta arriskuak identifikatzen ikasten duten bitartean.\nTalde lanaren eta elkar babestearen beharra ikasten dute haurrek.\nOngi pasatzea Ikastolako bidean.\nEhunzango bakoitzak bere ibilbidea eta abiatzeko ordua erabaki du (ikus hurrengo orria).\nAparkatzeko errazak diren puntuak aukeratu dira Ehunzangoak abiatzeko. Ikastolako atariraino joan beharrean, urruti bizi direnak haraino hurbiltzen ahal dira kotxez eta han utzi haurrak, edo handik Ikastolaraino oinez lagundu.\nHaurrak seguru joatea da lehentasuna, baina ongi pasatzea ere bada helburua, Ikastolara lagunekin batera joatea.\nGure etxe ondotik pasatzen da Ehunzangoa, handik pasatzean goitzen ahal gara? Bai.\nBeharrezkoa da Ehunzangoan joatea? Ez. Familia bakoitzaren erabakia izan behar du.\nHaurren batek istripua izateko arriskurik ez dago?\nArriskua aunitz ttikitzen da talde haundia bada, errezago ikusten delako eta gidariek abiadura mantsotzen dutelako talde haundien aitzinean. Geroz eta Ehunzango haundiagoa, orduan eta seguruagoa.\n3 urteko ttikientzat ez ote da bide luzeegia?\nGurasoek eta haurrek erabaki behar dute hori. Ez da beharrezkoa Ehunzangoan joatea. Dena den, Ehunzangoarekin denak elkarrekin ailegatuko dira ikastolara, beraz mantsoago doazen haien erritmora moldatu beharko dute bertzeek.\nEuria eta hotza ari badu, zer?\nOrokorrean haurrek ez diote euri eta hotzari beldurrik izaten. Arropa egokia, katiuskak, zira eta aterkia eramatea da kontua. Ikastolan aldatzeko arropak gordetzeko aukera ere bada.


18 urteko gazte bat atxilotu du Ertzaintzak Legazpin - Goierriko Hitza : Goierriko Hitza\nEuskal Herria plazan egingo da elkarretartzea\nErtzaintzak, bart gauean bederatziak aldera, Legazpin hogeita hamar bat pertsona kalean edaten ikusi zituela adierazi du gaurko prentsa oharrean. Patruilak ikusi zituztenean gehienak sakabanatu egin ziren arren, lekuan identifikatua izan nahi ez zuen gazte bat geratu zen. Agenteek, haien aurka egindako erasoak egotzita, 18 urteko gaztea atxilotu zuten azkenean. Bestalde, Urretxun 14 pertsonari eta Lazkaon 17ri, isunak jarri zizkieten kalean alkoholdun edariak edategatik, 4 pertsona baino gehiago elkartzeagatik eta batzuei perimetroko itxiera urratzeagatik.\nLegazpiko Gazte Asanbladaren komunikatua\nLegazpiko gertaeraren harira, Legazpiko Gazte Asanbladak publikoki salatu nahi izan du Ertzaintzak gazte hauen aurka izandako jarrera. Sare sozialetan zabaldutako komunikatu baten arabera, atzo gaueko 20:30ak aldera zenbait agente Agirre-Etxeberriko parkean zeuden gazteengana «jarrera erasokorrean mehatxatuz» hurbildu zirela adierazi dute, eta berehala beste lau patruila agertu zirela «inongo azalpenik eman gabe». Komunikatu honekin «Ertzaintzak orokorrean, eta bereziki gazteengan betetzen duen jardun errepresiboa» salatu nahi izan dute, eta bestetik atxilotutako gazteari «elkartasun osoa adierazi».\nPrentsaurrekoa eta elkarretaratzea\nLarunbateko gertakarietan egon ziren gazteen gurasoek prentsaurrekoa eta elkarretaratzea deitu dute bihar, astelehena, 20:00etan Agirre-Etxeberrin Ertzaintzaren jarrera salatzeko asmoz.


negoziazio kolektiboa | Murrizketarik Ez\nPosts tagged ‘negoziazio kolektiboa’\nLan hitzarmenak berritzeko prozesuak ez du abiadarik hartu\nIturria: Berria.info – 2013/06/04\nAraban, Bizkaian eta Gipuzkoan 20.000 langilek lortu dute apirilean beren lan ituna berritzea, zain zeudenen %4 baizik ez\nHiletik hilera txikitzen ari da hitzartutako soldata igoera: %0,67koa apirilean\nHilabete bat falta da aurtengo San Fermin bikoitzerako, baina prestakuntza aldetik alde handia dago. Bizkor doaz Iruñean, jada hasi baitira jartzen entzierroetarako hesiak; astiroago doaz negoziazio kolektiboaren lasterketan: apirilean sektoreko bost itun baino ez dira sinatu Araban, Bizkaian eta Gipuzkoan, eta enpresetako 33. Sinatu direnen ezaugarrietako bat da erosteko ahalme- naren galera dakartela.\nAtzo zabaldu zuen Lan Harremanen Kontseiluak apirilari dagokion informazio sozio-laboralaren txostena. Horretan ikusten da uztailaren 7ko epe muga gerturatzeak ez duela asko bizkortu lan hitzarmenen berritzea. San Fermin egunarekin batera iraungiko badira ere berritu gabeko lan itun gehienak, 20.000 lagunek soilik lortu dute lan ituna berritzea, hitzarmenaren zain zeudenen %4 eskas bat. Martxoaren 31n 472.794 langile zeuden berritu gabeko lan itunekin; apirilaren 30ean, berriz, 453.502. Urte hasieran 487.716 ziren.\nNafarroako Gobernuak ez du oso datu zehatzik ematen, baina sindikatuek azaldu dutenez, 65.000 lagun inguru zeuden maiatzaren erdialdean lan ituna berritu gabe. Joan den astean, ordea, UGT eta CCOO sindikatuek eta CEN patronalak sinatu egin zuten lurraldeko itunik garrantzitsuena, metalgintzakoa (36.000 langile). Metaleko merkataritzako langileek, berriz, greba mugagabea hasi zuten joan den asteartean, sindikatu guztiek deituta. Atzo 60 langilek CEINen egoitza okupatu zuten, hor egiten baitu lan patronaleko negoziatzaileetako batek. Guardia Zibilak kanporatu zituen protestariak, eta gero Iruñeko Alde Zaharreko Irigaray dendaren aurrean bildu ziren.\nAraban, Bizkaian eta Gipuzkoan ere metalgintza da sektore nagusia, 150.000 langile inguru baitaude lurraldeko hiru itunen menpe. Negoziazioak erabat blokeatuta daude. Gipuzkoan greba egin zuten maiatzaren 24an, eta Araban ere mobilizazio eguna izan dute. ELAk grebara deitu ditu hiru lurraldeetako langileak hilaren 17tik 21era. Beste sindikatuek artean ez diote erantzun, baina LABek jakinarazi du mobilizazio gehiago iragarriko dituela aste honetan.\nGuztira, 377.000 langile daude sektoreko hitzarmena berritzeko dauden 178 lan itunen menpe. Horietatik 113 hemen negoziatzekoak dira; beste 65ak, berriz, EAEn eragina duten Espainiako itunak dira. Azken horiek zertxobait errazago berritzen ari dira: hamar daude sinatuta eta 65 sinatu gabe. Azkenekoetakoa izan da aseguru etxeetako langileena. Joan den astean izenpetu zuten, hori ere ELAren eta LABen sinadurarik gabe, soldatak inflazioaren azpitik igoko direlako, eta lan erreformaren puntu eztabaidatuenak —ultraaktibitatea urtebetera mugatzea eta enpresei itunak ez betetzeko erraztasunak ematea— onartzen zituelako. Araba, Bizkai eta Gipuzkoan negoziatzen diren 125 sektoreko hitzarmenetatik 113 daude berritu gabe, eta sei baino ez dira aurten izenpetu.\nSoldata igoera txikiak\nOnartutako soldata igoeretan ere bada alderik hemen edo Espainian sinatzen diren itunen artean. Aurten erregistratutako itunetan, batez beste %1,47ko soldata igoera hitzartu dute euskal enpresaburuek eta sindikatuek, eta %0,08koa espainiarrek. Bien artean, %0,67. Bi eremuetan oso nabaria da hitzartutako soldata igoera jaisten ari dela, eta inflazioaren azpitik geratzen dela (%1,7koa maiatzean, Espainian).\nHitzarmenen beste ezaugarri bat da lanaldia handitzen ari dela. Urtean indarrean dauden hitzarmenetan urtean 1.693 lanordu egin behar dituzte beharginek; aurten berritu diren itunetan, berriz, 1,741 orduko lanaldiak onartu dituzte. Espainiako hitzarmenetan lanaldia luzeagoa izan ohi da.\nEtiquetas: Hego Euskal Herria, negoziazio kolektiboa


Okerrago egin daiteke? | Actualidad | Camino de Santiago\nOkerrago egin daiteke?\nAsteartea, 2020ko abuztuaren 25a | honen arabera: José Almeida (AZACS elkarteko lehendakaria)\nNormalean, topiko horretara jotzen dugu batzuetan, zerbait ondo egiten ez dela esaten saiatzen garenean. Kezkagarria da, ordea, noizbehinkako zerbait izan beharrean, maizegi errepikatzea, eta, kasu honetan, Zamorako probintziako Santiagorako Bideak, zoritxarrez, hain ohikoa izaten ari denean, ia ez gaituelako harritzen.\nZilarraren Bidean zehar dabiltzan erromesen fluxuak gero eta atzerakada handiagoa jasaten ari dela ikusten dugunean, zalantzarik gabe, egindako kudeaketa txarraren ondorioa da, aspalditik datorren herentzia: 2004. urtean erromesaldi-bide horrek Santiagora iristen ziren erromesen %5,17 ekar zezakeela, eta bide historiko eta tradizionalen rankingean hirugarren postuan geratzen dela. Demagun 2018tik gaur egun gauden unera (2020ko abuztua) beherakada progresiboa izango dela —areagotu egingo da, zalantzarik gabe, aurtengo osasun-alarmaren ondorioz—, nahiz eta datu ofizialak oraindik ez dituen argitaratu Konpostelako Erromesaren Bulegoak.\nUste genuen ezin zela okerrago egin, baina duela gutxi ikusi dugu baietz; horren adierazgarri da erromesbide hau igarotzen den herri batzuek eta Zamora eta Leongo elkarte jakobeek duten haserrea.\n2018. urtean, Santiagoko Bideen Zamorana Elkartea (AZACS) Aguraingo Hondarribian (Salamanca) egindako jardunaldi batzuetan parte hartzera gonbidatu zuten, Andaluzia, Extremadura, Gaztela eta Leon eta Galiziako erromesen elkarte guztiekin batera. Helburua: Galiziako goi mailako elkarte-organo bat sortzea, Andaluziako probintzian, eta Galiziako bideak dinamizatzea.\nLehen bilera hartan ordezkariak izan ginen Gaztela eta Leongo elkarteekin harremanetan jartzeko, baina uste dugu Galiziako Xuntak interes berezia erakusten zuen proiektu horrek ibilbide bakarra eta esklusiboa ezartzea zuela helburu: Camino Sanabrés.\nSusmagarri, ziurtasun eta ordezkatzen genituen elkarteen onespenarekin (Rionegro del Puente, La Bañeza, Astorga eta Zamora), erabaki genuen hurrengo bileran —2019. urtean egin zen bileran— ez gaudela ados proposamenarekin, beste bide batzuetarako baztertzailea izango bazen, hala nahi baitzen.\nBilera hartan, Zamorana de los Caminos de Santiago elkartearen eta haren ordezkatuen iritzia alde batera utzi zen, eta gure probintziako ibilbideen zati batzuk baztertuta geratu ziren (Granja de Moreruela a Astorga, Benavente a Santa Marta de Tera eta Zamora hasta San Martín del Pedroso), erabaki genuen proiektu baztertzaile horretan ez parte hartzea.\nBitxia bada ere, duela hilabete eskas, Gaztela eta Leongo Juntako Kultura eta Turismo sailburuak Zilarrezko Bidearen trazadura berri bat asmatu zuen bere laguntzarekin —orain Granja de Moreruelaraino baino ez da iristen—, eta gainerako herriak ez ditu aintzat hartu, antzina-antzinatik, galtzada bimilenario erromatarraren ohiko ibilbidea zapaldu baitute.\nEz dira inoiz kontuan hartu bidean gaudenak, haien eta erromesen arazoen berri dakigunak garela; izan ere, proiektu honi buruz ere ez digute galdetu, eta Gaztela eta Leongo elkarteek proiektuari buruz pentsatzen dutenari buruz aholkuak eman genizkioke.\nUste genuen ezin zela okerrago egin, baina, zoritxarrez, gertakariek baieztatzen dute oker gaudela. Kudeatzaile publikoek askotan administratuei kasurik egiten ez dietela nabarmentzen duten ekimenak eta jarduerak sortzen dira.\n2017. urtean, otsailaren 17an, hain zuzen, Gaztela eta Leongo Juntako Kultura eta Turismo sailburu Maria Josefa García Cirac andreak, bere saileko zuzendari nagusi guztiekin batera, Zamorako Etnografia Museoan bildu zituen probintziako gizarte-, kultura- eta turismo-agenteak —besteak beste, AZACS—, Zamorako Kontseilaritza egin nahi zutenak erakusteko.\nTopaketaren gai nagusia Gaztela eta Leongo Juntak lantzen zituen proposamenak zerrendatzea zen, besteak beste, Xacobeo 21 hurrengo urterako proiektuak, eta Zamorano-Portugesa bidearen dinamizazioaz hitz egin zen.\nGarai hartan, gure elkartea Donejakue Bideko zenbait jardueratan murgilduta zegoen. Proiektu nagusia eta anbizio handienekoa zen Almendraren Ogiaren harrera-gune bat martxan jartzea, ezinbestekoa baitzen trazadura horren egoera desblokeatzeko. Izan ere, bide horrek ez die uzten erromesei gutxieneko baldintza batzuk, egun bakoitzaren ondoren atsedena bermatzeko.\nEuropako funtsen kontura finantzatutako proiektuei esker, irekita zeuden jada Fonhotz, Alcañices eta Trabazosko aterpetxeak, baina, harrigarria bada ere, ez ziren kontuan hartu lehen jardunaldiak, erromesak ez baitzituen hartzen. Zamoratik Fonhotzera 52 bat kilometro daude, gutxi gorabehera, Donejakue bideari jarraituz, eta erromesek ez zuten aurkitzen gaua igarotzeko tokirik Ricobayo de Albako aterpetxea martxan jarri arte. Pentsatzekoa denez, ibiltariak beti baztertuko luke bide hori, lehen egunetan ez baitzegoen harrera-lekurik.\nEskerrak eman zizkiguten sailburuak egindako proposamenengatik, eta bide hori berrabiarazteko behar den guztian laguntzeko interesa adierazi genuen. Horretarako, Turismo zuzendaria izan zen solaskidea, han izan baitzen.\n2017. urtea zen, 2018. urtea iritsi zen eta 2019. urtea igaro zen. 2020an gaude, eta Sailak ez du inor jarri harremanetan gure elkartearekin. Dagoeneko ohituta gaude horretara, eta horregatik ez gaitu harritzen. Ez ziren proiektuaz bakarrik interesatu (ezinbestekoa bide hau bideragarria izan zedin), baizik eta hiru urte geroago jakinarazi ziguten gure diru-laguntza eskaera ezetsi egin zela, nahiz eta “Adri Palomares” garapen-agentziaren egoitza guztiak eraman.\nBaina, kasu honetan, deigarriena eta harrigarriena da ezen, erromesekin egunez egun lanean ari direnekin kontsultatu ere egin gabe, eta hurrengo Xacobeo 2021a iristean Done Jakueren bideak zabaltzeko eta sustatzeko asmoz, gida bat ikusi dugula duela egun batzuk gure Erkidegoko ibilbide guztiekin, besteak beste, Zamorano-Portugesa bidearekin.\nBertan, Zamora eta Campillo arteko lehen etapa ezartzen da, erromesentzat distantzia egokia duena, baina eragozpen batekin: Campillon erromesek ez dute zerbitzurik aurkituko egun horretako beharrak asetzeko, 2021etik aurrera egin ahal izango duten bezala, kilometro batzuk lehenago Almendra del Pan-en.\nBigarren etapa Campillo eta Fonhotz artekoa da, baina ez du esan Ricobayo de Alban erromesentzako udal aterpetxe bat dagoenik. Era berean, ez da jasotzen duela urte batzuk Trabazosen espazio bat prestatu zela; ez da ohiko aterpetxea, baizik eta beharretarako harrera-lekua.\nGidak etapa hauek gomendatzen ditu:\nZamora Campillora; 28 km (erromesentzako aterpetxerik gabe)\nCampillo Fonfriara; 34 km\nGure proposamena, erromesarentzako harrera guneetan pentsatuz eta bidea egin ondorengo distantzia egiaztatuz, hau da:\nZamora Almendrara del Pan; 23,6 km\nAlmendra-ogia Ricobayo de Albara; 18,2 km.\nRicobayo de Alba – Fonfria; 20,1 km.\nZentzugabea da, baina ulertarazten digu zergatik gauden egoera horretan, eta gure bideen kasuan, zergatik atzerakada hori izaten dugun urtero Zamora probintzian. Artikuluaren enuntziatuak dioenez, ezin da okerrago egin.\nSuposatzen dut kasu hauetan pertsona arduratsuak izanik bidezkoa izango litzatekeela edizio honekin antzeko estropezu egin dutenek (diru-kopuru handi bat ordaindu beharko diete diru-kutxa publikoei) beren poltsikoen kostua beren gain hartzea eta guztion artean ordaindu behar ez izatea, baina hori ez da gertatuko, baldin eta norbaitek egindako akatsa bere gain hartzeko duintasuna badu eta emaitzarik ez duen kargu bati uko egiten badio, hori frogatzen du.\nSegur aski, 2021eko Xacobeoko fasto guztiak iritsi baino lehen, beste desmane batzuk ikusiko ditugu. Batzuek gorritu egingo gaituzte, eta lotsa ere eragingo digute, nahiz eta haiek egiten dituztenek merezi ez duten postuetan jarraitu. Besteen gainetik sinestearen eta egunero lurralde honetan ditugun arazoetako bakoitza bizi dutenak kontuan ez hartzearen ondorio dira.


Hemen zaude: Hasiera → Artistak → Yoio Cuesta → Ibilbidea\n1987. urtean egin zituen aurreneko urratsak dantzan, ikuskizunen konpainia txiki batean, dantzari nagusi gisa, New Face izenarekin, eta Bartzelonako hainbat aretotan ari izan zen, esate baterako Scala eta Trauma bezalako aretoetan. Urte bete geroago, antzerkigintzan murgildu zen, eta bi urtez ari izan zen Sosas de casa izeneko konpainiarekin. Musikarekin estu lotuta jarraitu zuen eta Tzaboo taldeko kide bihurtu zen koruko abeslari gisa. Talde honekin bi disko argitaratu zituen Dro East-West konpainiaren eskutik. Ondorioz sarrera izan zuen hainbat telebistatan, eta agertokiak partekatu zituen artista handiekin.\nBenidormeko jaialdian lehiatu ziren.\n1992an Almeriara joan zen eta jazzaren munduan murgildu zen Paco Rivas (gitarra jotzailea) maisuaren laguntzarekin, musikagintzan asko ikasten lagundu zionarekin. Harekin eta Diego Cruzekin (ahotsa) “Acoustic Soul Trío” hirukotea osatu zuen, jazzaren gai estandarrak bertsionatzen zituen taldea. Taldearekin jarduteaz gainera grabazioak egin zituen estudioetan koruko abeslari gisa eta EA eta Opera Prima Natura bezalako talde xumeagoekin. Era berean publizitaterako jingle ugari grabatu zituen.\n1995ean bira bat egin zuen Short-fuse taldeko bakarlari gisa eta Henry Grey bluesman mitikoari laguntzen. Artista handi honekin Ingalaterran eta Irlandan barrena abestu zuen Corkeko jaialdiarekin birari amaiera emateko.\n1997an, Paco eta Diegorekin batean, “Insólito Club” izeneko proiektu diskografikoari ekin zion, eta ondorioz artista gazte honen aurreneko diskoa kaleratuko zen, Funk eta Acid-jazz bezalako estiloak batzen dituena. Dro East-West konpainiarekin melodiak eta letrak idazteaz gainera, diskoaren promozioa sustatu zuen Espainia osoan barrena.\nLan honen ondorioz sarrera izan zuen Crónicas Marcianas, Música Si saioetan eta erkidegoetako telebista asko eta askotan. Talde honek Jam Session askotan parte hartu du besteak beste Jorge Pardo, Paco Rivas, Alejandro Vaquerizo, Larry Martin, Richy Ferrer eta Moisés Sánchezbezalako artistekin batean.\n2001ean, taldea desegin ostean, Madrilera itzultzeko erabakia hartu zuen, eta Gouse ikuskizunetan parte hartzen hasi zen hainbat areto ezagunetan, esate baterako Cool (Madril), Pin up (Eivissa), Imagine (Bilbo), Shaman (Jordania), Cristal (Libano) eta Dubaiko aretoetan. eta koruko abeslari gisa bira bat egin zuen Miguel Boserekin (gira 2004 por vos muero) Erdi eta Hego Amerikan eta Espainian barrena.\nColabora como solista en la banda de Jazz "Larry Martin Band" Jazz taldean abeslari bakarlari gisa jardun zuen Madrilgo klub ezaguanenetan, tartean Café Populart, Calle 54 eta Café Central izenekoetan; azken honetan, 2005ean, "Here´s to life" izenburuko zuzenekoa grabatu zuten. 2006ko otsailean, “Champions on ice” izotz-patinajearen ikuskizun bat eskaini zuen Japonia, Txinka, Mosku, Ipar Korea eta beste lurralde batzuetan. 2008. urtean bere bigarren CDa grabatu zuen "One day i´ll fly away" izeneko jazz bandarekin, eta Gaztela-Leongo erkidegoko antzokietan eta Espainiako jazz klub mitikoetan aukerztu zuen lan hori.\nGaur egun bere azkeneko emaitza, "Back to the 40´S" diskoa, ezagutarazteko lanetan ari da.\nYoio Cuesta BACK TO THE 40´s\nGisa honetan deskribatu du kritikak:\n“Sentsualitatez eta indarrez betetako ahots handi horixe da YOIO CUESTA, berezko duen erakarriari ahots eta interpretaziorako dohai apartak gehitzen dizkiona, doinu eta istoria guztiakbarrutik bizi baititu” laalquitara.com,\n“… jazz eta blues gaiak ahotsaren, Yoioi Cuestaren ahotsaren, gidaritzapean, sentsazioak eta zirrarak helarazteko gaitasuna duen ahotsaren zuzendaritzapean” clubcultura.com,\n“Berezko erakarri fisikoari ahots dohai apartak eta eszenaratze ikusgarria gehitzen dizkion emakumea” Gaztela-Leongo jazzaldia\neta Larry Martin Band taldean kantari gisa hainbat urte eman ondoren eta diskografiaren munduan hainbat esperientzia bizi ostean bere-berea izan zuen proiektuari ekin zion BACK TO THE 40´s lanarekin.\nLan honetan jazz eta blues musiken hastapeneko izpirituari heldu nahi izan dio, esklaboen bizitzari lotutako doinu afro-amerikarrak berreskuratu nahi izan ditu, baita emozio handiko baladak ere, hauek ere oso hurbil baitaude bluesaren eta beltzen musika espiritualen hizkuntzetatik.


Arte[faktua] 80: Elena Olave, Zeldak, Izaskun Araluzea Itza, Maitena Salinas • ZUZEU\nArte[faktua] 80: Elena Olave, Zeldak, Izaskun Araluzea Itza, Maitena Salinas\nArte[faktua] 80: Elena Olave –\nElena Olave idazle durangarra izango dugu aste berezi honetako Arte[faktua]-n. Zorrotzaurreko Pabellon 6 kulturgunean elkartuko gara berarekin, Balea Zuria argitaletxearen eskutik plazaratutako Zeldak. Gorputz honetatik poema liburuaz hitz egiteko. Louise Borgeois frantziar eskultorearen zeldetan aurkitu zuen Olavek inspirazioa. Lau ataletan banatuta dago liburua: lehenengo hirurak, zelda horien barnetik idatziak; azkena, berriz, kanpo perspektiba batetik. Aipuz eta erreferentziaz beterik dago poema bilduma. Lehiaketa batera aurkeztu zuen liburua, eta, nahiz eta irabazi ez, finalista izan, eta Balea Zuria argitaletxeak argitaratzeko interesa izan zuen. Hitzaurrea Joseba Sarrionandiak idatzia da.\nOlave Artearen Historian graduatua da Gasteizko EHUn. Gaztetan hasi zen idazten. Durangoko Udalak antolatzen duen Julene Azpeitia sariketa irabazi zuen 2015ean Ane Inventarium ipuinarekin. Herriko gazteek argitaratzen duten Berbak aldizkarian ere hainbat ekarpen egin ditu. 18 urte zituen Zeldak ipuin liburua argitaratu zuenean.\nIzaskun Araluzea Itza artista garaikidea gonbidatu du Olavek elkarrizketara. Uriolako Hitza-n kulturaren inguruko iritzi artikulu bat idazten du hilero. Zerk lotzen dituen, Elenaren liburuaz zer pentsatzen duten, artea eta literatura nola uztartzen diren, euskaraz sortzeak zelan eragiten dien edota euren buruak hogei urte barru nola ikusten dituzten kontatuko digute solasaldian.\nMaitena Salinas Pasaia Itsas Festibaleko koordinatzaileak bere liburu kuttunen berri emango digu Apalat[egia] tartean. Albaola Itsas Kultur Faktorian izango gara berarekin.\nBestalde, Irakurlea atalean, Graciela Donnis Pabellon 6eko Gazte Konpainiako kideak Cheryl Strayeden Salvaje liburuaren gomendioa egingo digu.\nAste honetako Galdetegia-n, berriz, Goizalde Landabasok, Castillo Suarezek eta Dani Fanok, astero legez, literaturaren inguruko galdera banari erantzungo diote.\nHorretaz gain, Sakanako Aingeru Mikeok Txillardegiren Elsa Scheelen liburuaz hitz egingo digu Booktuber atalean.\n[Bipareta] Euskara: mugarik ez duen herrialdea


Errenteriako Udaleko Bozeramaileen Batzordearen adierazpen instituzionala, atzo emakume batek jasan zuen eraso sexistaren aurrean – Errenteriako Udala\nUneko orria Errenteriako Udaleko Bozeramaileen Batzordearen ad...\nErrenterian emakume batek jasan duen eraso sexistaren aurrean, Errenteriako Udalaren Bozeramaileen Batzordeak, aho batez, ondorengo adierazpen instituzionala adostu du:\n1.- Errenteriako Udalak erabat gaitzesten du astelehenean, martxoaren 11n, Errenterian gertatu den erasoa.\n2.- Errenteriako Udalak erabateko gaitzespena erakutsi nahi du emakumeei egindako edozein indarkeria motaren aurrean, eta zero tolerantzia adierazten du edozein eraso matxistaren aurrean. Halaber, erasoa jasan duen emakumeari elkartasuna eta laguntza agertzen dizkio.\n3.- Era berean, Udalak gertakari horien aurrean, aho batez adierazi nahi du emakumeenganako indarkeriaren aurkako jarrera argia. Horrelako gertaerak ez ditugu gure gizartean onartzen, eta erakunde, elkarte eta herritarrok lanean jarraituko dugu emakumeok indarkeria matxistarik gabe bizi gaitezen.\n4.- Errenteriako Udalak gizartearen inplikazioa eskertu nahi du erasoak saihesteko. Hori dela eta, balioan jarri nahi du astelehenenean bertan zeuden herritarren jarrera.\n5.- Errenteriako Udalak beharrezko baliabide guztiak jarriko ditu erasotua izandako emakumearen eskura.\n6.-Udalak bat egiten du eraso hori gaitzesteko Mugimendu Feministak Errenterian, bihar arratsaldeko 19:30ean, Gernika plazan deitu duen kontzentrazioarekin eta parte hartzera animatu nahi du gure gizarte guztia.\nErrenterian, 2019ko martxoaren 12an


Unai Iturriaga bertsolaria Plateruenaren itxieraz eta kulturaren egoeraz\nUnai Iturriaga, Plateruenaz\n"Orain arte heroi batzuek mantendu dute kulturaren ikusgarritasuna"\nUnai Iturriaga bertsolariak Plateruena Kafe Antzokiaren 18 urteko bidean parte hartu du, eta penaz hitz egin digu bide hori amaitu delako, baina harro urteotan proiektuaren parte izan delako.\nDurangoko Plateruena Kafe Antzokia itxi egingo dute\nBart ezagutu dugu albistea: 2020a amaitzearekin batera, ateak itxiko ditu Durangoko Plateruena Kafe Antzokiak. Aspaldituk zuen egoera ekonomiko zaila eta koronabirusak eman dio azken kolpea: ostalaritza negozioa itxita dute eta hortaz, ez dute bizirauteko modurik. Abendua amaierarte aurrikusita zituen kultur-emankizunak egingo dira baina, 2021an ez da Plateruena zabalik izango. Unai Iturriaga bertsolaria proiektuaren 18 urteko bidean sustatzaile eta partaide izan da, eta Euskadi Irratiko "Goizak Gaur" albistegia"n esan du "penaz" hartu duela albistea, baina, era berean, "pozez eta harro" urte hauetan bertan parte hartzeagatik.\nAzken 3-4 urteetan egoera ekonomiko zailean zegoen Plateruena Iturriagak esna duenez, batez ere, jednearen kontsumo ohiturengatik eta kultura kontsumitzeko joerengatik. Aldez edo moldez, 2008ko krisia gainditu zuten, nolabait, baina "2020ko hau, ostalaritza ezaugarrietatik hasita, ezinezkoa izan da".\nEsleipen berri bat\nEdonola ere, Durangoko udalak jakinarazi du bidea hori ez dela amaituko, Plateruenari lekukoa hartuko dion proiekturako lehiaketa publikoa egingo baitute. Albiste horrekin "lasaiago" dagoela aitortu du bertsolariak. "Orain 18 urte han 4 horma eta sasitza bat zegoen. Plateruenako laguntzaile, langile eta bazkideen lanarekin, Udalak jasoko du edozein unetan martxan egon daitekeen azpiegitura bat", adierazi du, eta espero duela orain arte proiektuaren parte izan den jendeak bertan tokia izatea.\nPlateruenaren itxierak kezka sorrarazten du Euskal Herriko beste kafe antzokien egoeraz. Iturriagak adierazi du orain arte "heroi batzuek" mantendu dutela kulturaren ikusgarritasuna, baina, orain, "heroi heroiko horiek ez dute lirikarako garai onik. Beti aurkituko da bideren bat, baina mundu guztiak apuntatu beharko du bere koadernotxoan, zereginen zerrendan".


PSORILAX Melilla erosi batetik 39€\nKrema Psorilax batetik psoriasia erosi Melilla\nArrakastatsua lortzeko Psorilax Melilla, izan behar du:\nNon erosi Melilla Psorilax\nIdatzi zure datu pertsonalak, ordena inprimaki bat erosi eraginkorra krema psoriasia Psorilax Melilla prezio murriztua. Itxaron, deitu aholkularia, zure ordena krema PsorilaxKudeatzailea, deitu ahal izango duzu laster. Zure eskaera jaso ondoren, gai izango duzu ordaindu Melilla.\nKrema psoriasia Psorilax berezia da, Melilla. Ez da, besterik gabe, laguntzen zenbatekoa murrizteko arazoa arlo, eta eramaten epe luzeko remission horretan gaixoaren da, ia-ia pertsona osasuntsu. Garrantzitsua ez ahaztu prebentzioa erabiliz Psorilax.\nNon erosi krema Psorilax Melilla\nNahi dutenek erosketa Psorilax erdi prezioa Melilla (Espainia), erabiltzeko eskaera orria eta idatzi xehetasunak ordena, ordu bat barruan zehaztutako zenbakira deitu Kudeatzaile galdera guztiak erantzun, eta bidalketa Psorilax at esan zuen helbidea. Bakarrik ordaindu jaso ondoren, bidalketa postetxean edo mezularitza. Prezioa bidalketa Psorilax el correo arabera alda daiteke distantzia hiria Espainia, jakiteko prezioa aholkulari bat ezartzea ondoren , ordena krema Psorilax batetik psoriasia web-orri ofiziala.\nOrdena Melilla Psorilax


10/11 Pi eguna lehiaketako saridunak\nHau da http://www.arrigorriagainstitutua.net/pieguna blogean argitaratu den sarreraren kopia bat\n.Gaur ,2011.ko martxoaren 14an ,16:00etan (3-14-16) Arrigorriaga Institutuko Matematika Departamentuak eta IKT Batzordeak antolatu duten 2. Pi Eguna Lehiaketako irabazleen izenak jakinarazten dira :\nIRABAZLEA : MAITE GUTIÉRREZ (saria eta diploma)\n2. SAILKATUA : YERAY RAMOS (diploma)\n3. SAILKATUA : RUBÉN IBARRONDO (diploma)\nIRABAZLEA : AITOR CRESPO (saria eta diploma)\nEl numero pi 1\nView more documents from Arrigorriaga Institutua.\n2. SAILKATUA : NEREA PEÑA (diploma)\n3. SAILKATUA : LEIRE ALONSO (diploma)\nIRABAZLEA : IKER GOROSTIZAGA (saria eta diploma)\nInformazio iturria internet izanez, PI zenbakia zer den jakiten ahal egin naiz. Ideia orokor bat daukat, baina ez dakit oker nabilen. Leku guztietan ondoko eratan azaltzen da:\nPi zenbakia zirkunferentziaren eta bere diametroaren arteko erlazioa da.\nHau irakurtzean galderak sortzen zaizkit ez dutelako ondo azaltzen: zer esan nahiko dute erlazioa aipatzean?\nUste dut, hau ondo ulertzen dutenek bere aiton-amonei azaltzeko gai izan behar direla. Nire 10 urteko anai txikiari azaltzeko gai izan naiz, baita nire gurasoei. Baina ez nintzen nire aiton-amonei azaltzeko gai izango bi gauzengatik: Ez dudalako ondo ulertzen eta oso buru-gogorrak direlako.\nWikipedian aurkitutako marrazki batez baliatu naiz ulertzeko:\nPausuz pausu, ulertzen dudana deskribatuko dut:\nZirkunferentzia baten diametroa neurtzen dute, 1 cm-koa da.\n4 cm-ko lerroa egiten da.\nMarraren hasieran, 1 cm-ko diametroa duen zirkunferentzia margotu.\nZirkunferentzia eskumarantz bilatu.\nZirkunferentziaren atal guztiak marra ikutu duenean eta hasieran 0 cm-a ikutu duen puntua behean berriro dagoenean,gelditu.\n3 cm-ak pasatuko ditu.Hasierako puntua orain dagoen tokira heltzeko 3,141592…cm igaro izan du.\n2. SAILKATUA : ASIER DEL CASTILLO (diploma)\nZorionak guztioi eta eskerrak eman Begoña Ruanori, bere taldeetan proiektu hau bultzatzeagatik\nSarien banaketa datorren ostegunean , 11:15etan , Bilera Gelan izango da eta guztiok gonbidatuta zaudete.\nBlog ikasleak pi eguna\nEtiquetas: Blog ikasleak pi eguna


Irma, 34 Urte, Madril\nAspaldiko arazoa belaun azpiko kistea izan zen. Zaila zen tratatzea, ezer gutxi lagun zezakeen. Zorionekoa da mediku eskudun batek Hondrogeli aholkatu izana. Berehala errazagoa bihurtu zitzaion. Eta orduan mina pasatu zen eta kistea nolabait konpondu zen. Tratamendua 3 astekoa izan zen. Arazoa ez zen berriro itzuli.\nDio, 26 Urte, Tenerife\nBizkarrezurra aldian behin min egiten zuen, baina behin hain gaizki zegoenean! Hondrogelekin larrialdiko tratamendua hasi nuen eta aste batzuen buruan jarri nintzen berriro. Medikuek orduan galdetu zuten ea nola posible zen horrelako aurrerapenak hain denbora gutxian. Ezin dut gogoratu nork gomendatu zidan Hondrogel, baina eskerrik asko!\nDewi, 25 Urte, Bartzelona\nHausturaren ondoren luzaroan luzatu zen. Sendagileek sendatze luze eta zaila egiteko prestatu ninduten. Ezinezkoa zen mina jasatea. Orduan gorde ninduen hondrogel. Berehala errazagoa egin zitzaidan, baina erabateko birgaitze aurretik hainbat ikastaro egin behar izan nituen. Baina orain oinetan nago eta mina ahaztu zait.\nAgus, 30 Urte, Lanzarote\nZaila da kirolean denbora luzez jarraitzea. Lesioen errekuperazioa gero eta gogorragoa da urteen poderioz. Artikulazioek lehenik eragiten dute. Hori dela eta, lehenengo ondoeza sentitzean, Hondrogel prebentziorako erabiltzea erabaki nuen. Ospe handia eta hamaikako bikaina du. Artikulazioek behar dutena.


JSTOR - Wikipedia, entziklopedia askea.\nHizkuntza askotan baina ingelesa nabarmen nagusi\nJSTOR (ingelesez /dʒ eɪ s t ɔːr / ahoskaten da) Journal Storage izendatzeko erabiltzen den ohiko hitz mozketa bat da. Hitz mozketa hori AEBko liburutegi digital bat izendatzeko erabili ohi da.\n1995 urtean sortu zen New York Cityn, AEBn. Jatorriz aldizkari akademikoen eranskinak digitalizatuak zituen eta gaur egun liburuak eta beste iturri batzuk biltzen ditu, baita humanitate eta gizarte zientzietako aldizkarietako gaur egungo zenbakiak ere. Ia 2.000 aldizkari zientifikoetako testu osoko bilaketak eskaintzen ditu.\nBazkide izan behar eduki horiek ikusi ahal izateko. Eduki asko ez dira doan. Erakunde bezala ere izan daiteke bazkide eta horrela milaka erakundeetako partaideek edukiak ikus ditzakete, tartean unibertsitateak eta. 2015ean 8.000 gora erakunde ziren bazkide, munduko 160 estatutakoak.\nEdukiak argitara ematen dira hainbat lizentzia pean; lizentzia ia guztiak topa daitezke: copyright, copyleft, jabari publikoa, Creative Commons lizentzia pekoak...\nJSTORen diru-sarrerak 86 milioi dolar izan ziren 2015ean.


Euskadiko haizearen energiaz baliatzearen aldeko apustuak eta industria eolikoaren ahalmenak zabald - EVE\nInicio - Jardunaldiak eta albisteak - Albisteak - Euskadiko haizearen energiaz baliatzearen aldeko apustuak eta industria eolikoaren ahalmenak zabald\nEuskadiko haizearen energiaz baliatzearen aldeko apustuak eta industria eolikoaren ahalmenak zabalduko dute Wind Europe\n30 martxoa 2019\n55 euskal enpresak parte hartuko dute sektore eolikoaren azoka handienean. Bilbao Exhibition Centren izango da azoka, apirilaren 2tik 4ra.\nEnergiaren Euskal Erakundeak eta Euskadiko Energiaren Klusterrak elkarlanean antolatutako Euskadi-Basque Country eremuan, 37 euskal enpresak erakutsiko dituzte beren garapen teknologikoak.\nEuskadiko sektore eolikoaren industriaren ahalmena azalduko duen nazioarteko erakustokiaren ateak datorren asteartean, apirilaren 2an, zabaltzeko prest dago dena. Euskadiko sektore eolikoaren aldeko apustua agerian geldituko da Bilbao Exhibition Centerren izango den Wind Europe Azokan, zeinetan elkartuko diren 300 erakusketari baino gehiago.\nIñigo Urkullu lehendakariak parte hartuko du azokaren irekiera ekitaldian. Aurreikuspenen arabera, 8.000 pertsona baino gehiago bertaratuko dira azokara. Euskal sektore eolikoan 4.000 lagunek dihardute lanean, eta 15,7 milioi euroko negozio bolumena du. 18 enpresak edukiko dute beren standa, eta beste 37 enpresak Euskadi-Basque Country gunean parte hartuko dute, hain zuzen ere, BECen, 1 pabiloiaren barruan, 800 metro koadro hartuko dituen gunean. Horixe izango da Wind Europe 2019 edizioaren sarrera gunea.\nEuskadi-Basque Country eremuaren barruan, Energiaren Euskal Erakundeak ikus-entzunezko tresna interaktibo bat edukiko du, BiMEPen (Biscay Marine Energy Platform) aukerak erakutsiko dituena. Itsas zabalean dagoen azpiegitura bat da, itsasoaren energia eta itsasoko energia eolikoa hartzeko gailuen ikerketa, erakusketa eta ustiapena egiteko; bi eremu ditu, Mutrikun bata eta Armintzan bestea.\nBasque Country gune horretan, halaber, telebistako plato bat dago, hainbat erakunde eta enpresari elkarrizketak egiteko bertan egingo diren elkarrizketak streming bidez jarraitu ahal izango dira www.eve.eus/basquecountry estekan. Eguerdietan, apirilaren 2an, 3an eta 4an, harrera bat izango da Euskadi-Basque Country eremuan. Bisitan datozen enpresa eta erakundeak elkartuko dira bertan, eta harremanetan jarri ahalko dira, euskal gastronomiaren eta kulturaren erakusketa baten inguruan. Apirilaren 4an egingo den harreran, Ekonomiaren Garapen eta Azpiegitura Saileko sailburu Arantxa Tapiak parte hartuko du, eta agurra egingo die edizio honetan parte hartu duten euskal enpresei.


Basauriko 13 eta 40 urte bitarteko herritarrak PCR proba egitera deitu ditu Osakidetzak | Geuria\nBasauriko 13 eta 40 urte bitarteko herritarrak PCR proba egitera deitu ditu Osakidetzak\nPCR proba bat\nOsasun Sailak eta Osakidetzak egiten dabiltzan zaintza- eta kontrol-lanen baitan herritarren lankidetza eskatzen dute, eta, behean zehazten den biztanle-taldeari, PCR proba egitera joateko eskatzen dio.\nBasauriko herritarrak, 13 eta 40 urte bitartekoak.\nAldez aurretik hitzordua eskatu, udalerriko osasun-zentroetako telefonoetara deituta:\n• Basauri-Ariz Osasun-zentroa: 94 600 73 45\n• Basauri-Kareaga Osasun-zentroa: 94 600 74 74\n• San Migueleko Kontsultategia: 94 426 27 40\nBasauriko ikastetxeren batean eskolatuta dauden 13 eta 18 urte bitarteko herritarrek (DBH, Batxilergoa eta LH) ez dute aldez aurretik hitzordurik hartu behar osasun-zentroan. Ikastetxeak berak jakinaraziko die non eta noiz egin behar duten PCR proba. ALDEZ AURRETIK HITZORDUA ESKATU BEHARKO DUTE, beren osasun-zentroaren bidez, udalerritik kanpoko ikastetxeetan ikasten duten Basauriko ikasleek.\nProbak bihar, azaroak 6 ostirala, hasiko dira 16:00etatik aurrera, Arizgoitiko zahar-etxean, Social Antzokiaren ondoan. Baheketak, gutxienez, 5 eguneko iraupena izango du, eta beharrizanen arabera luzatu egingo da. Emaitza guztiak SMS bidez bidaliko dira.\nBien bitartean, Osasun Sailak eta Osakidetzak herritar guztiei gogorarazten diete COVIDekin bateragarriak diren sintomak edukiz gero –besteak beste, sukarra, eztula, eztarriko mina, arnasteko zailtasunak edo usaimenaren galera– beren etxeetan bakartzeko eta osasun-zentrora deitzeko.\nSailkatuta: PCR, Portada\nMaria Riverok disko berria aurkeztuko du Ugaoko Udazken Musikatuan


Jarduera gidatuak – Real Club Tenis de San Sebastián\nBehin behinean (beste abisu bat eman arte), jardueretara joateko hitzordua eskatu beharko da aldez aurretik. Erreserba hori Apple Storen ,Play Storen edo gainerako plataformetan eskuragarri dagoen MYWELLNESS APPan eskatuko da, klasea baino egun bat lehenago, 10:00etatik aurrera.\nErreserbak saioak hasi baino 5 minutu lehenago itxiko dira eta bi ordu lehenago bertan behera utzi daitezke. Ezeztatzen ez bada eta saiora joaten ez bada, ezin izango da saiorik erreserbatu 24 orduz. Erreserba muga: bi saio egunean.\nHemen duzue 2021eko irailaren 6tik abenduaren 20ra indarrean egongo diren jardueren ordutegiak.\nToday23 - 29 Maiatza, 2022\nDenakActividades dirigidasWellnessEquipos de padelCampeonatos de pádelCampeonatosEquipos de tenisCampeonatos de tenisBaileCardioTonificaciónVariadas\nJarduera gidatuen araudia:\n1. Jardueretara joateko, aurretiko hitzordua eskatu beharko da, eta jardueran lekua erreserbatu. Erreserba hori MYWELLNESS APPan eskatuko da. Appari buruzko edozein zalantza edo kontsulta izanez gero, aretoko gure begiraleek argituko dizkizuete.\n2. Edukiera %40ra murriztuko da. Puntualtasuna beharrezkoa da. Saioa hasi eta 5 minutura ezingo da sartu.\n3. Nahitaezkoa izango da eskuoohial handia erabiltzea kontxoneta, bizikleta, etab estaltzeko. Jarduera bukatu ondoren, materiala garbitzeko eskuohial txikia eranbiltzea gomendatzen dugu.\n4. Musukoak denbora guztian erabiltzea nahitzezkoa da.\nAretoaren erabilera librea eta gidatutako jarduerak konbinatuko dira eta Elkarteko fitness kuota duten bazkideek bakarrik gozatu ahal izango dute. Erabilera ordutegiari adi!\nNoiz erabil dezaket?\nArreta jarri erabilera ordutegian, gidatutako jarduerekin uztartzen baita.\nZein da edukiera?\nZer erabil dezaket?\nBi arraun makinak, korrika egiteko zinta bat, bi Tecnogym bizikleta, 2 Keiser bizikleta, lera eta material osagarriak ( hamar trx, gomak, barra olinpikoak, mankuernak)\nBazkideak sartzeko ordutegia\n2022RKO URRITIK ABENDURA.\n8:00 – 17:30 11:00 – 14:30 8:00 – 17:30 8:00 – 09:30 08:00 – 17:00 9:00 – 13:30 9:00 – 13:30\n* Elkarteak igandetan The Box aretoa okupatzeko eskubidea izango du 10:00etatik 11:00etara, gidatutako jarduerak emateko.\n* Jaiegunetan aretoak itxita egongo dira.\nThe box aretoaren araudia.\n1. Nahitaezkoa da kirol arropa eta kirol oinetakoak erabiltzea (ez txankletak, ez kaleko oinetakoak, ez oinutsik), zorua markatzen ez dutenak eta kalean erabili ez direnak.\n2. Higiene arrazoiak direla eta, nahitaezkoa da eskuohiala erabiltzea.\n3. Materiala txukun utzi beharko da, eta jarraian erabiltzeko prest. Erabilera beste bezero batzuekin partekatzen da, eta beraz, haien erabilera txandakatu behar da. Atsedenaldietan materialak gainerako erabiltzaileen eskura egon behar du.\n4. Materialean eta lurrean geratu ahal izan den izerdia garbitu behar da, garbitasunarengatik eta irristadak sahiesteko.\n5. The Box intentsitate handiko entrenamendu gela da. Bazkidearen entrenamendurako fitness aretoa egokiagoa bada, areto horretara bidaliko dira.\n6. 18 urtetik beherakoek debekatuta dute aretora sartzea. Begiraleekin gidatutako entrenamendu taldeak izan ezik.\n7. Fitness kuota duten bazkideek eta entrenamendu pertsonaleko bezeroak bakarrik erabil dezakete. (aldi baterako bonuak sartu gabe).\n8. Monitore bat bezero batekin dagoenean, entrenamendu personal batean, lehentasuna izango du materiala eta gunea erabiltzeko.\n9. Debekatuta dago magnesioaren erabilera. Behar izanez gero, bakoitzak bere eskularruak eraman behar ditu.\n10. Aretoaren atean eskuragarri egongo da erabilera libreko sarrera ordutegia. Ordutegi hori gidatutako saioen arabera ezarri da, eta DTEEak beharrezkoak iruditzen zaizkion aldaketak egiteko eskubidea gordetzen du.


Irunen bere egoitza soziala duen “Txingudi Vida” Elkartea orain dela 11 urte sortu zen. Bere afiliatu gehienak Irungoak eta Hondarribiakoak dira. Egun, 90 bazkide gara. Jose Mari Sarasola Donostiako misiolariaren bitartez Afrikako Mendebaldeko Burkina Faso herriarekin kolaboratzeko sortu zen; misiolari honek 40 urte baino gehiago egin ditu nazio horretan.\nElkartea sortu zenetik, umezurtz-etxe bati laguntzen diogu: Bobo Dioulasso hiriko “DEN KANU POUPONNIERE edo jaioberri umezurtzen haurtzaindegi bati, alegia. Hiri hau bigarrena da garrantziz herri horretan, hiriburuaren ondotik.


Andre Maria Sortzez Garbiaren eliza - Gatzaga Buradon - Álava Medieval / Erdi Aroko Araba\nGatzaga Buradongo Andre Maria Sortzez Garbiaren Eliza\nGatzaga Buradonen izenean bertan beraren historiaren arrastoa aurkitzen dugu. Gatzaga, XII. mendetik XIX. mendera arte dokumentatutako gertuko gatz ustiategi batengatik deitzen da, eta Burandon izenak 964tik ezaguna den Gaztelu bati erreferentzia egiten dio. Gaztelu hau, hasiera batean, musulmanen aurkako defentsa moduan, eta, gerora, XI. eta XII. mendeen bitartean Gaztela eta Nafarroaren arteko gudan parte hartzeko erabili zen. Hala ere, herri honen sorkuntza geroago izan zen, 1264. urte inguruan, Gaztelako Alfontso X.a Jakitunaren eskutik. Oraindik mantentzen dira garai honetan eraikitako harresiak, Aro Modernoan eta XX. mendean berreraikitze asko bizi izan badituzte ere. Horrela, Erdi Aroko herri hau, Araba osoan ederren eta hobekien mantendu diren herrietako bat da.\nHerri honen erdian, enparantza nagusiaren parean eta eliza ondoan, Oñatiko kondeen jauregia nabarmentzen da. Iraganeko distiraren lekuko da hondakin itzel hau. 1631 eta 1666 urteen bitartean eraikia, Gatzagan jaiotako Oñatiko Kondea zen Gebarako Iñigo Velezen jabetzan zegoen. Pertsonaia hau Felipe III eta Felipe IVaren gortean diplomazialaria izan zen, eta kontsul moduan Savoia eta Erromara egindako bidaietan Italian zeuden tendentzia artistiko eta arkitektonikoen berri izan zuen. Horrela, gustu hau bere jauregian ikusten da, italiar klasizismo bat hartzen duelarik. Zutik jarraitzen duten lau murru nagusiek Erdi Aroko antzinako dorrea inguratzen dute. Dorre honetatik Sarmiento eta Aiaratarrek herria gobernatu zuten, XIV. mendetik aurrera jaurgo bihurtu zelarik. Jauregi bat Erdi Aroko dorre baten inguruan eraikitzea ohiko gauza bat izan zen Aro Modernoan Arabako noble familien artean.\nGatzaga Buradon denboraren poderioz bere esentzia mantentzea lortu duen herri bat izan da. Horregatik, XX. mendean harresiak bizi izan zuen zaharberritzearen ondoren ez da egon aldaketa handirik bertako ondarean. Hala ere, antzinako argazkietan ikusten dugun asfaltatu gabeko enparantzan Oñatiko Kondeen jauregia ez zegoen gaur egun dagoen hondakin-egoeran, izan ere, teilatua oraindik mantentzen zuen. Bestalde, elizaren barrualdean, antzeko itxura mantentzen badu ere, aldaketa batzuk ikusi ahal dira. Argazkietan Juana de Acuña y Enríquez eta bere senarra zen Pedro Vélez de Guevararen berpizkunde garaiko hilobiak presbiterioaren bi aldeetan daude, koru azpira mugitu baino lehenago izan zuten kokalekua, hain zuzen ere.\nAndre Maria Sortzez Garbiaren eliza\nJatorrizko elizatik, XIII. mendekoa, herria sortu zen momentukoa, ez da arrastorik ailegatu. Gaur egun mantentzen dena XVI. mendekoa lantegia da, ondorengo gehigarri eta berritze batzuk izan dituena. Elementurik nabariena barroko garaiko dorre bikaina da, elementu dekoratiboz betea, kupula txiki batean bukatua. Honen altuerak harresien eta Oñatiko kondeen jauregiaren gainetik gailentzen du.\nEraikuntza honen elizpea XVII. urtean eraiki zen eta oso kutsu klasizista bat gordetzen du. Bertan piramide batzuetan bukatutako frontoi triangeluar bateko horma-hobietako batean Birjina Sortzez garbiaren irudi bat daukagu.\nXVI. mendeko izar-itxurako gagek estalia, elizaren barrualde zabala daukagu. Burualdean, aldare nagusia dago, guztiz urreztaturiko erretaula rokoko baten aurrean zenbait figura nabarmentzen dira. Erdialdean Ama Birjina daukagu, alboz-albo San Petri eta San Andres dituelarik, goialdean Betiereko Jaikoa gailentzen da. Predelan erliebedean bi eszena ditugu, Artzainen eta Erregeen gurtza. Erretaula honek kalitate eskaseko birmargotze bat jasan zuen, irudien berezko kalitatea ezkutatzen duena.\nErretaula gehiago ditu elizak, nabean zehar ez ezik gurutzadurari forma ematen dion alboko bi kaperetan ere kokatuak. Eskuinaldean Kristo sainduaren erretaula daukagu, eta ezkerraldean Errosarioaren Ama Birjinari eskainitakoa. Erretaularik deigarriena Purgatorioko Animei eskainitako erretaula izan liteke. Mihise batean, kondenatuek beren burua Frantzisko Asiskoa eta Domingo de Guzmánekin dagoen Karmengo Ama Birjinari gomendatzen diote.\nHonen parean XVII. mendeko erlikia-ontzi-erretaula bitxi bat ikusten dugu oso egoera onean ez dagoena. Erdiko atean San Primo eta San Joan Batailatzailearen erlikiak gordetzen ziren. Gaur egun dituen eskulturek, hala ere, beste erretaula batzuetatik ekarriak, San Roke, San Sebastian eta San Karlos Borromeo errepresentatzen dituzte.\nBadago Burdin hesiz inguratutako kapera bat, Bakardadearena izenekoa, non Aste Santuko prozesioetarako erabiltzen ziren irudi guztiak aurkitzen diren. Bertan,Kristo etzan bat dago, besoak tinko dituelarik Estaistea modu teatral batean errepresentatzeko intetzioarekin egin zen. Bere ondoan, Bakardarearen Ama Birjina, zigortze bat eta gurutzea ematen ari den Kristo bat ere gordetzen dira bertan.\nEdonola ere, eliza honek duen harribitxi eztabaidaezina Juana de Acuña eta Enríquez eta Pedro Velez de Guevararen hilobiak dira. Gaur egun, koruaren azpian daude, nahiz eta tenpluak hainbatetan mugitu zituen. Hasiera batean, bata bestearen ondoan egon ziren, aldare nagusiaren ondoan, baina, ondoren, aldare horren bi alboetan kokatu ziren, duela gutxi, koruaren azpian euren egungo kokapena aurkitu zuten arte.\nDoña Juana 1559an hil zen, bere senarra baino zortzi urte geroago, eta bere testamentuan hilobi zoragarri hauek egiteko agindua eman zuen, Araban mantentzen diren berpizkunde garaiko onenetako batzuk. Horien egiletza ezezaguna da, baina haien kalitate handia eta dituzten xehetasun eskultorikoen kantitatea direla eta, susmatzen da inguru hartan une horietan lan egiten zuten artista nagusiak, Felipe de Bigarny edo Berruguete, kasu.\nJuana de Acuña y Enríquez garaiko dama altu bat bezala jantzita dago, ilean bildutako elaboratu batekin, luxuzko soineko batekin eta bular gainean dituen bitxiekin. Eskuetan liburu bat eta arrosario bat ditu, eta oinetan miniaturazko dama bat eta txakur bat dago. Alboetan, aingeruek eusten dioten leinuko armarri bat ikus daiteke.\nPedro Velez de Guevara zaldunez jantzita doa, armadura osoarekin eta ezpata bat eskuen artean duela. Bular gainean, Santiagoren gurutzea nabarmentzen da, bizi izan zen ordenakoa. Bere armadura, Errenazimenduko elementu apaingarri tipikoen erakusgarri bat da, non lehoiak eta aurpegiak bereizten ditugun artikulazioetan, uhaletan eta a candelieri-erako era guztietako xehetasunetan. Bere azpian ezkutari txiki batek kasket bat eusten du. Albo batean, Joana Acuñakoak bezala, aingeruek eusten duten ezkutu batek, bere familia identifikatzen du.\nEz ziren izan Gatzaga Buradonen gerorako arrastoa utzi zuten hiribilduko jaun bakarrak. Andre Maria Sortzez Garbiaren elizatik oso gertu, XIV. mendeko ospitale zahar bat dago oraindik, Maria Sarmiento eta Fernan Perez de Ayala senar-emazteek sortua. Bere denboraz hobekien hornitutako ospitaleetako bat izan zen, eta Done Jakue bideko txiroak, gaixoak eta erromesak zaintzen zituen. Fatxada nagusian, jatorrizko portada eta oso eraldatutako leiho gotiko bat mantentzen da oraindik.


[Erreportajea] Ezaba ezinak diren aztarnak : Bidasoko Hitza\n[Erreportajea] Ezaba ezinak diren aztarnak\nEmakumeen Aztarnak Hondarribian egitasmoa aurkeztu berri du Parean elkarteak. Memoria berreskuratzeko ahaleginean, maila ekonomiko orotariko hamar emakume bildu dituzte proiektuan.\nCatalina Gijon proiektuan bildutako emakumeetako bat [Andrea Villamor].\nEmakumeek historian utzitako aztarna ez ohi da gizonena bezain ikusgarria izaten. Emakume bakan batzuk lortu dute historia liburuetara igarotzea, eta haiek egindako ekarpenek eta erdietsitako lorpenek hamaika trabarekin topo egin dute bidean. Areago, ez da soilik sexismoak markatutako etengabeko praktika izan, gizarte klaseak baldintzatutako prozesuari ere erantzuten diola baizik. Maila ekonomikoak, batetik, eta generoak, bestetik, baldintzatu dute emakumeen presentzia eta aztarna historian, gizonen esku egon baita historikoki kontakizunaren ardura eta memoria.\nEgoera iraultzeko helburuarekin, Emakumeen Aztarnak Hondarribian izenpeko proiektua martxan jarri du Irungo Parean elkarteak. Dozenaka izenen artean, emakume ezagunak, ezezagunak, aberatsak eta xumeak plazara aterako dituen egitasmoa da. Ez da lehen aldia tankera honetako proiektuei heltzen diela genero berdintasuna ardatz duen elkarteak, Irunen ere jorratu baitute gaia egitasmo ezberdinen bitartez.\nOihana Llorente Parean elkarteko kideak aspaldi sortutako hausnarketa baten ondorio dela azaldu du. «Guk askotan esaten duguna da, gizateriaren erdia baldin bagara, eta honaino iritsi bagara, emakumeek ere bere ekarpena egingo zutela», azaldu du. Gogoeta prozesua Parean-eko kideak Bilgune Feministaren parte zirenean abiatu zen: «Orduan konturatu ginen Irunen bertan, momentuan zeuden 500 kaleetatik bik bakarrik zeukatela emakume izena: Junkal Labandibar eta Prudencia Arbide kaleak, hain zuzen, eta azken horri, gainera, jende guztiak Prudencio Arbide esaten dio».\nMertxe Trancherekin lanean hasi ziren orduan, eta Irunen egindako lanketa hori Hondarribian ere aurrera eramateko aukera zegoela pentsatu zuten. «Leku guztietan bezala, emakumeek ekarpen handia egin diote historiari. Pixka bat gehiago arakatu behar da, eta lan handiagoa da emakumeen ekarpen hori ikustea eta berreskuratzea», adierazi du. Hori da, hain zuzen, elkartekideen iritziz egin beharrekoa, historia «berreskuratu», bai eta «gizarteratu» ere.\nMaria Jose Noain historialaria izan dute proiektu honetan bidelagun Parean elkarteko kideek. «Gure lana Parean bezala proiektu edo informazio hori jendarteratzea da. Historian bilatu eta aurkitzearena profesionalei uzten diegu», zehaztu du Llorentek.\nEmakumeek historikoki egindako lana azaleratzeko pausuak ematen ari dira.\nBiek ala biek «plazera» izan dela elkarlanean aritzea kontatu dute. Asebete agertu da Noain egindako lanarekin, eta prozesua nolakoa izan den azaldu du: «Alde batetik, aukeraketa egiten hasi ginenean izen oso ezagunekin topo egin genuen, adibidez, Austriako Maria Teresa, Felipe IV.aren alaba eta Luis XIV.aren emaztea, Joana I.a Gaztelakoa, edo Inexa Gaxen. Bestetik, gure asmoa ezezagunak ziren emakumeak ere berreskuratzea zen, eta horretarako ikerketa txiki bat egin behar izan nuen».\nOñatin kokatutako Gipuzkoako Probintziako Artxibo Historikora jo zuen Noainek. Hutsetik ekin zion ikerketari, eta Hondarribian XVI. eta XVII. mendeetan zein emakume izen agertzen ziren aztertu zuen lehenbizi. «Banekien dokumentazioan emakume izen mordoa agertuko zela, baina erabat harrituta geratu nintzen kopurua eta interesa zein handiak ziren konprobatzean», azaldu du historialariak.\nHori horrela, hainbat izen ezezagun hautatu zituzten. Emakume horien izenak historia liburuetara igaro ez diren arren, egunerokoan zer-nolako garrantzia izan zuen islatu nahi izan dute. «Ez genuen inoiz imajinatuko zein presentzia garrantzitsua zuten eguneroko bizitzan, negozioetan, merkataritzan, arrantzan…», dio Noainek. Emakume horien artean, daude, besteak beste: Catalina Alkiza, Catalina Gijon, eta Graciana Lizarraga. «Ez dira emakume historikoak, ez dira printzesak, baina dokumentazioan agertzen dira, eta bere negozioak izan zituzten», erantsi du.\nEmakume bakoitzari leku bat eta gai orokor bat esleitzea izan ziren eman zituzten hurrengo pausoak. Hala, Alde Zaharreko eraikin eta gune ezberdinekin lotu dituzte emakumeak, horietako bakoitzari gai bat egokituz. Joana Gaztelakoaren adibidea jarri du Noainek: «Badirudi ez zela Egiluz jauregian egon azkenean, baina herrian Joana Gaztelakoaren palazioa zela esaten dute, eta beraz, hor kokatu dugu bere figura». Horrez gain, Joana Eroa beharrean Joana Gaztelakoa izendapena defendatu du historialariak. «Zergatik deitzen zioten Joana Eroa? Zer gertatzen da emakumeak eta boterea lotzean?», salatu du.\nJustizeko Neska ezizenez ezagututako emakumea [Andrea Villamor]\nInexa Gaxenen kasua ere errazen artean kokatu du Noainek. Haren aurkako sorginkeria epaiketa Hondarribiko udaletxean egin zuten. Hortaz, emakumea kokatzeko zalantzarik ez du izan historialariak. «Jende askok Kale Nagusiko gaur egungo udaletxean pentsatuko du, baina XVII. mendean ez zen existitzen. Epaiketa kontzejuko dorrean egin zen, parrokiaren kanpandorrean, hain zuzen. Eliza gotikoaren aurretik tenplu erromaniko bat zegoen, eta banatuta dorre bat. Hor biltzen zen kontzejua, eta epaiketak hor egiten zituzten. Inexa Gaxen, beraz, kanpandorrean kokatu dugu bere epaiketa bertan izan zelako», argudiatu du.\nProiektuan bildutako emakumeei egokitutako gaiei dagokienez, ondokoak zerrendatu dituzte Llorentek eta Noainek: borroka, indarkeria, ezkontza, boterea, merkataritza, arrantza, sorginkeria, sedukzioa, bidaiak, eta artea.\nHondarribiko historiaren parte diren emakumeak ezagutarazteko eta gizarteratzeko helburuarekin paseo batean biribildu dute proiektua. Betaurreko moreak jantzi dituzte prozesuan, eta historia liburuetara igarotako emakumeez gain, herri xumearen parte zirenei zein emakume arruntei «lekutxoa» eskaini, eta ibilbidean «kokatu» dituzte. Horretarako Parean elkartearen webgunean —www.parean.eus— eskuragarri jarri dute paseoa emateko informazioa eta audio gida. Informazioa, PDF orrietan eskura daitekeena ere, Andrea Villamoren ilustrazioek laguntzen dute.\nNoainen zein Llorenteren hitzetan «oso polita» eta «magikoa» izan da harekin lan egitea. «Andreak [Villamor] egin duen prozesua detaile guztiak aukeratzeko eta horiek emakume bakoitzaren historiarekin lotzeko oso interesgarria izan da, ez da soilik marraztea izan», gaineratu du Noainek.\nIbilbideak, beraz, Hondarribiko historiaren parte diren emakume horiek ezagutzeko aukera emango die interesdunei. «Paseoak arkitektonikoki asko irabazten du Alde Zaharrean, eta paseo motz bat izan daiteke. Eskoletan ere txangoa egin dezaketela pentsatzen ari gara, baita adineko pertsonek ere. Horregatik Nagusilanekin aritu gara harremanetan, beraiek halako paseoak egiten dituztelako», azaldu du Llorentek.\nNoain eta Llorente asebete agertu dira proiektuarekin, eta erabilgarria izatea espero dute.\nIrungo esperientziei erreparatuta, ikastetxeetan eta adineko zentroetan sortutako dinamikei «oso positibo» iritzi die Llorentek. Gainera, Irungo Udalak aurrera urratsa egin duela kontatu du, kokaleku bakoitzean plaka bat QR kode batekin jartzeko asmoa baitu: «QR horrekin audiora irits zaitezke, informazio guztira, eta hori, gure ustez, Hondarribian egiteko ere erraz-erraza da».\nIldo horretan, Talaia, Ama Guadalupekoa eta Egiluze ikastetxeekin dagoeneko harremanetan jarri dira. Izan ere, Irungo ereduari jarraituz, eskoletan erabiltzen den ikas materiala dela jakin badakite Parean elkarteko kideek.\nZerbait «erabilgarria» sortu nahi zutela argi utzi du Llorentek. «Guk dokumentazioa webgunean jartzen dugu, eta audioen bidez bakoitzak nahieran erabiltzeko aukera du bertako emakumeen historia ezagutzeko», argudiatu du. Noainek, bere aldetik, hondarribiarrentzat interesgarria izateaz gain, proiektuak bestelako «proiekzioa» izan dezakeela uste du: «Alde batetik, kultur turismoaren ikuspuntutik, edozein etor daiteke Hondarribia bisitatzera, eta lortzen baldin badugu paseoa ikusgarria izatea edozein pertsonak har ditzake gure PDF guztiak, eta bere kontura paseoa egin. Bestetik, edozein lekutan dauden emakumeen etxeentzat ere interesgarria izan daitekeela uste dut».\nGipuzkoako Foru Aldundiko Berdintasun Sailak babestutako egitasmoa atzo aurkeztu zuten. Proiektu osoa herritar ororen eskura dago Parean elkartearen webgunean, emakumeek Hondarribian utzitako aztarna inork, inoiz, berriro ezaba ez dezan.\nPaseo herritarra, proiektua gizarteratzeko lehen urratsa\nParean elkarteak Maria Jose Noain historialariarekin, eta Andrea Villamor ilustratzailearekin osatutako proiektua bertatik bertara ezagutzeko aukera egongo da hilaren 27an. Paseo herritarra antolatu dute horretarako, interesdunek Alde Zaharrean barrena hamar emakumeen istorioak ezagutu ditzaten. Noainek gidatuko du paseo historikoa, Villamorren laguntzarekin.\nEmakumeen Aztarna Hondarribian proiektua lehen eskutik ezagutu nahi duten lagunek www.parean.eus-en izena eman beharko dute. Hilaren 27rako finkatu dute hitzordua, Arma Plazan, 11:00etan.\nErlazionatutako edukiaEmakumeen Aztarna Hondarribian berreskuratu du Parean elkarteak


NanoVein gel: esperientzia erabili tratamenduan barizeak\nWebgune ofiziala NanoVein\nEsperientzia erabilera NanoVein\nMarina batetik Tashkent, Uzbekistan, partekatutako bere esperientzia erabiliz gel NanoVein. Haurdunaldian, neska esperientziadun arazo hau neure burua, eta erabaki denek esango buruzko tresna zoragarria. Marina dio daki zer larritasun ekartzen barizeak, eta, beraz, partekatu nahi salbazioa dutenek behar da.\nIritzi aplikazio tresnak\nHori da, zer neska dio: "arazoa barizeak dut lehen aurkitu ondoren lehen haurdunaldia, ontziak eta zainak kudeaketa bihurtu itxurazko dagoeneko seigarren hilabetean haurdunaldia. Erosi tratatzeko konplexua barizeak NanoVein Izan dut bat eskaini ginekologoa, argudiatuz aukera, hain zuzen, gel dauka bakarrik landare-osagaien.\nHasi nintzen aplikatu gel egunean behin, eta berehala nabaritu hobekuntza batzuk. Hankak utzi mina ondoren, oinez, berehala erabili ondoren ospatu hantura.\nNola erabili gel, irakurri dut argibideak. Gel ditu ia ez usaina, polit bat testura.Ondoren, aplikazioa da, sentitzen freskotasuna, hankak dira atseden. Zainak desagertzen hasi zen, spider-zainak ere, desagertzen hasi zen.\nHaurdunaldia ondoren jarraitu nuen produktua erabiltzeko. Orain NanoVein da beti nire apala. Gauza ona dut konturatu da aldez aurretik, eta kudeatzen garapena saihesteko gaixotasuna.\nBigarren zehar haurdunaldia ez izan, hala nola, arazo, baina hainbat aldiz aste bat erabiltzen dut gel tratamendua barizeak prebentziorako.\nGomendatuko nuke erabilera NanoVein. Hau da, tresna bikaina prebentzioa eta tratamendua barizeak. Nabaritu dut metatua. Nire zainak bihurtu askoz indartsuagoa. Lehenago hasten zara tratamendua gel, gehiago litekeena da gaixotasuna kentzeko. Orain aukeratu dut bakarrik NanoVein.\nOrdena NanoVein 50% deskontua


PDF (292 KB - 5 orri.)\n2020ko otsailaren 17an, Bermeoko Udalak eskabide bat bete zuen, Olalde etxearen inguruaren Hiri Antolamenduko Plan Bereziaren ingurumen-ebaluazio estrategiko sinplifikatua egiteko prozedura hasteko, Ingurumen-ebaluazioari buruzko abenduaren 9ko 21/2013 Legean xedatutakoari jarraikiz. Eskaerarekin batera, zenbait dokumentu aurkeztu ziren, hala nola Planaren zirriborroa eta ingurumen-dokumentu estrategikoa, abenduaren 9ko 21/2013 Legearen 16. eta 29. artikuluetan xedatutako edukia zuena.\nAbenduaren 9ko 21/2013 Legearen 30. artikulua aplikatuta, Eusko Jaurlaritzako Ingurumen Administrazioaren Zuzendaritzak kontsulta-izapidea egin zien eragindako administrazio publikoei eta pertsona interesdunei. Halaber, espedientean jasota dagoen dokumentazioa eskuragarri egon zen Ingurumen, Lurralde Plangintza eta Etxebizitza Sailaren webgunean, interesdunek aukera izan zezaten egoki ikusten zituzten ingurumen-arloko oharrak egiteko.\nKontsulta-izapidea egiteko legez ezarritako epea bukatuta, zenbait txosten jaso dira hainbat erakunderen aldetik, eta haien emaitza espedientean dago jasota.\nBermeoko Olalde etxearen inguruaren Hiri Berrikuntzako Plan Berezia abenduaren 9ko 21/2013 Legearen 6.2 artikuluaren kasuetan sartzen da; bertan aurreikusten dira ingurumen-organoak egindako ingurumen-ebaluazio estrategiko sinplifikatutik pasa behar diren planak eta programak, honako hauek zehazteko: planak edo programak ez duela eragin nabarmenik ingurumenean, ingurumen-txosten estrategikoan ezarritakoaren arabera, edo planen edo programen gaineko ingurumen-ebaluazio estrategiko arrunta egin beharra, ingurumenerako eragin nabarmenak ekar litzaketelako. Ingurumen-ebaluazio estrategiko sinplifikatua egiteko prozedura 29. artikulutik 32. artikulura bitartean arautzen da, abenduaren 9ko 21/2013 Legearen V. eranskinean ezarritako irizpideen arabera.\nPlanaren ingurumen-ebaluazioaren espedienteko dokumentazio teknikoa eta txostenak aztertu ostean, eta kontuan hartuta ingurumen-ebaluazio estrategikoa zuzena dela eta indarreko araudian ezarritako alderdien araberakoa dela, ingurumen-txosten estrategiko hau ematen du Ingurumen Administrazioaren Zuzendaritzak (eskumena duen organoa da, Ingurumen, Lurralde Plangintza eta Etxebizitza Saileko egitura organiko eta funtzionala ezartzen duen apirilaren 11ko 77/2017 Dekretuaren arabera). Txosten horretan, Planak ingurumenean ondorio esanguratsuak izan ditzakeen edo ez aztertzen da, eta, ondorioz, ingurumen-ebaluazio estrategiko arruntaren prozedura bete behar duen ala ez, edota, bestela, zer baldintza ezarri behar diren Plana garatu, eta ingurumena behar bezala babesteko.\nLehenengoa.– Olalde etxearen inguruaren Hiri Berrikuntzako Plan Bereziari buruzko ingurumen-txosten estrategikoa egitea, Bermeoko Udalak sustatuta, jarraian zehazten den moduan:\nHiri Berrikuntzako Plan Bereziaren (aurrerantzean, Plana) xedea da bizitegi-eraikin bat berreraikitzea: Olalde etxea, aurri fisiko eta legal deklaratua. Eraikuntza mailakatu bat egitea proposatzen da, alboko mehelinak estali arte, eta eraikinaren beheko solairua irisgarri egingo da. Era berean, metro bateko eremua urbanizatuko da Erribera eta Almike kaleen ondoko lurzatiaren inguruan. Berreraikuntzak egungo eraikinean dauden eta kultura-balioa duten elementuak errespetatuko ditu.\nBermeoko Hiri Antolamenduko Plan Orokorra (aurrerantzean, HAPO) 2011ko irailaren 20an onartu zen behin betiko (Bizkaiko Aldizkari Ofiziala, 78. zk., 2012ko apirilaren 24koa), eta adierazten zuen eraikinaren ingurua barne hartuko duen Plan Berezi batean egingo zela Olalde etxearen eraikineko esku-hartzea. Planak, halaber, urbanizazio- eta mehelin-arazoak konponduko ditu, bai eta eraikineko esku-hartzearen izaera bera ere (HAPOren 6.2.6 artikulua). Eremua bizitegi-erabilerako gisa dago sailkatua, eta hirigintza-eraikigarritasuna lehendik dagoen eraikinak finkatutakoa da, 1.039,08 metro karratukoa.\nPlanak hiri-berroneratzea eta birgaitzea ahalbidetuko du, bai eta espazio libreak sortzea ere. Era berean, oinezkoen mugikortasun-arazoak eta eraikinaren estetika hobetuko ditu, bai eta eraikinaren eta inguruko kaleen irisgarritasuna ere. Olalde etxearen lurzatiaren azalera 351,57 metro karratukoa da. Eraikinak bizitegi- eta merkataritza-izaera mistoa du, eta beheko solairua, 1. solairua, 2. solairua eta teilatupeko solairua ditu. Aurreikusitako erabilera pribatuek 172,99 metro karratu hartuko dituzte beheko solairuan (174,19 m2, erabilera publikoko arkupeko eraikuntza-elementuak barne), eta 248,33 m2; beraz, lagapenak 39,16 eta 34,98 metro karratukoak dira, espazio libreetarako eta estalietarako, hurrenez hurren.\nB) Proposatutako planaren ezaugarriak aztertu ondoren, eta abenduaren 9ko 21/2013 Legearen 31. artikuluarekin bat etorriz, lege horren V. eranskinean ezarritako irizpideak aztertu dira, zehazteko ea planak ingurumen-ebaluazio estrategiko arrunta behar duen ala ez.\na) Planak zer neurritan ezartzen duen proiektuetarako esparrua: Planak zehazki antolatzen du eremua, eta eraikigarritasun-baldintzak sendotzen ditu. Urbanizazio-obra osagarriak eraikitzeko eta gauzatzeko lizentziaren bidez zuzenean jardutea proposatu dute. Aurkeztutako agiriak ikusita, Planak ez dauka baldintzatzailerik, hala nola kokapenari, ezaugarriei, neurriei edo funtzionamenduari dagokienez, proiektuen ingurumen-inpaktuaren ebaluazioari buruzko legedian zerrendatutako kategorietako batekoak diren proiektuak etorkizunean baimentzeko.\nb) Zer neurritan eragiten duen Planak beste plan edo programa batzuetan, baita hierarkizatuta daudenetan ere: ez da hauteman bateraezintasunik hierarkiako goragoko plangintzarekin. Planaren ezaugarriak kontuan hartuta, ez du ingurumen-eragin nabarmenik izango beste plan edo programa batzuetan.\nc) Plana egokia den edo ez ingurumenaren arloko kontsiderazioak integratzeko; batez ere, garapen jasangarria sustatzeko: Planak lurzati baten hiri-berroneratzea osatzen du, eta kontserbazio-egoera eskasa duen eraikin bat ordeztu. Alde horretatik, egokia da garapen jasangarria sustatzen duten ingurumen-irizpideak txertatzeko, bereziki, hauei dagokienez: eraikingintza eta eraikuntza efizienteena baliabideen erabileran, eta hondakinen kudeaketa.\nd) Planari loturiko ingurumen-arazo nabarmenak: ez da hauteman Planean jasotzen diren jarduketek arazo nabarmenik eragingo dutenik ingurumenean, betiere jarduketak eta jarduerak indarreko legeriaren arabera gauzatzen badira segurtasunaren eta osasunaren, ingurumenaren, uholde-arriskuaren, kultura-ondarearen, paisaiaren eta kutsadura akustikoaren arloetan, besteak beste.\ne) Plana, a priori, egokitzat jotzen da Europako edo Espainiako ingurumen-legedia ezartzeko; hain zuzen ere, efizientzia energetikoaren, klima-aldaketaren, hondakinen kudeaketaren, zarataren eta argiztapenaren arlokoa.\n2.– Nolako ingurumen-efektuak sor daitezkeen eta zer ezaugarri dituen eragina jasan lezakeen eremuak:\nOlalde etxea Almike kaleko 2. zenbakian dago, Erribera ibilbidearen elkargunean. Iparraldean Erribera ibilbidea eta izen bereko plaza daude; hegoaldean, Almike kalea, eta, mendebaldean, etxadiko gainerako etxebizitzak. Hiri-lurzoru finkatuan dago, eta behar diren hiri-zerbitzu guztiak ditu. Eraikuntzak eraikinaren etxadia finkatzen du, eta multzo bakarra osatzen du patio baten inguruan.\nPlanaren eremua Urdaibai Biosfera Erreserbaren mugen barruan dago, hiri-lurzoruan, eta haren antolamendua hirigintza-plangintzari lotuta dago, babestutako gune horren erabilpenerako eta kudeaketarako egitamuaren arabera. Eremuaren iparraldean, Erribera kalearen azpian, Landarbaso erreka dago lurpean, eta, hegoaldean, eraikinen eta Erribera plazaren azpian, Artika erreka. Bi errekak eremutik 25 metrora daude ibaian behera, eta lurpetik egiten dute portuan itsasoratu arteko bidea. Nabarmentzekoa da ibai horiek 500 urteko errepikatze-denborako uholde-arriskua dutela. Olalde etxearen ataria, gainera, kota baxuagoan dago, eta etengabeko uholde-arriskua du. Hala ere, Planak urbanizazioaren kota eta beheko solairurako sarbidea igotzea aurreikusten du, irisgarritasun-arazoak konpontzeko.\nBestalde, Bermeoko elementu eta eremu interesgarrien katalogo irekian (HAPOren 7. tituluko II. eranskina), Olalde etxea dago (16. zenbakia), udal-mailan babesteko higiezin gisa.\nBermeoko udalerriak Tecnaliak 2015ean egindako zarata-mapa bat du. Aztergai dugun eremuan ez da kalterik hauteman, eta Erribera plazako eremuetako zarata-mailak, eraikinetik hurbilen dauden tokietakoak, 55-60 dezibeletakoak dira.\nAurreikus daitezkeen ondorioak, aipatutako uholde-arriskua alde batera utzita, eraikina eraisteak eta urbanizazio- eta eraikuntza-obrak gauzatzeak eragindakoak izango dira; esaterako, zarata sortzea eta partikula esekiak eta beste kutsatzaile atmosferiko batzuk areagotzea makineriaren funtzionamenduaren ondorioz, ibilgailuen zirkulazioa eta eraikuntza-jarduera bera, baliabideak kontsumitzea eta hondakinak sortzea. Bestalde, arkitekturaren aldetik interesgarriak diren jatorrizko elementu batzuk mantentzea aurreikusten da (harrizko lauzak eta arkuak).\n3.– Ebazpen honetan, honako neurri babesle eta zuzentzaile hauek ezartzen dira, Planak ingurumenean ondorio kaltegarri nabarmenik izan ez dezan eta Olalde etxearen inguruaren Hiri Berrikuntzako Planari ingurumen-ebaluazio estrategiko arrunta egin beharrik egon ez dadin, betiere, ezarritako neurri babesle eta zuzentzaileak txertatzen badira.\nNeurri babesle eta zuzentzaileak indarrean dagoen araudiaren arabera ezarriko dira, ebazpen honetan zehaztutakoaren arabera eta, aurrekoaren aurka ez doan guztian, ingurumen-dokumentu estrategikoan eta eremua antolatzen duten planetan jasotakoaren arabera. Besteak beste, zehaztapen hauek jaso beharko ditu Planak:\n3.1. Uholde-arriskuaren arloan eskumena duen organoak ezartzen duenari kalterik egin gabe, Olalde etxearen inguruan aurreikusitako jarduketen garapenak kontuan hartu beharko du Kantauri Ekialdeko Demarkazio Hidrografikoaren Plan Hidrologikoaren araudiaren 40.4 artikuluan xedatutakoa (uholde-arriskua duten polizia-eremuetako erabileren mugei buruzkoa); bereziki, a) eta b) apartatuetan adierazitakoa. Apartatu horietan adierazten da nahitaezkoa dela bizitegi-erabilerako eraikinak 500 urteko errepikatze-denborako uraldiak iritsi ezin daitezkeen kotan egotea, eta, sotoren bat egonez gero, iragazgaitza dela eta haizebideak eta ebakuazio-bideak uraldi horren kotatik gora dituela bermatu behar dela.\n3.2. Hartu beharreko neurrien artean daude, halaber, Plana gauzatzeko proiektuen ondorio direnak; alegia, jardunbide egokien gidaliburuan jasotako neurriak hartu beharko dira obretan, lurren eta soberakinen kudeaketan, hondakinen sorkuntzan eta kudeaketan, induskatutako lurzoruen kontrolean, eta airearen kalitatearen eta kalitate akustikoaren babesean. Besteak beste, neurri hauek hartu beharko dira:\n– Obrako langileek erabili behar duten jardunbide egokien gidaliburuak gai hauekin zerikusia duten alderdiak bilduko ditu, gutxienez: lanaldiak, makineria, aldi baterako desbideratzeak, ahalik eta hauts eta soinu gutxien sortzea, hondakinak kudeatzea eta herritarren lasaitasunean eragin negatiboa izan dezaketen jardunak minimizatzea.\n– Hondakinak sortzea eta kudeatzea: Hondakin eta zoru kutsatuei buruzko uztailaren 28ko 22/2011 Legeak araututako moduan eta aplikatzekoak diren berariazko araudiek agindutako moduan kudeatuko dira obretan sortutako hondakinak, hondeaketetatik eratorriak barne.\n– Eraikuntzako eta eraispeneko hondakinen ekoizpena eta kudeaketa arautzeko uztailaren 26ko 112/2012 Dekretuan xedatutakoaren arabera kudeatuko dira eraikuntzako eta eraispeneko hondakinak.\n– Zaratari buruzko azaroaren 17ko 37/2003 Legea garatzen duen urriaren 19ko 1367/2007 Errege Dekretuaren 22. artikuluan aurreikusitakoaren arabera, zonakatze akustiko, kalitate-helburu eta emisio akustikoei dagokienez, obrak egitean erabiliko diren makinak egokitu egin beharko dira kanpoan erabiltzeko makinen emisio akustikoei buruz indarrean dagoen araudian ezarritako aginduetara, eta, bereziki, hala badagokie, Kanpoan erabiltzeko makinek ingurumenean sortzen dituzten emisio akustikoak arautzen dituen otsailaren 22ko 212/2002 Errege Dekretuan (apirilaren 28ko 524/2006 Errege Dekretuak aldatu du) eta arau osagarrietan ezarritakora.\n– Ibilgailuak eta makinak garbitzeko gailuak egongo dira, baita gurpilak garbitzeko plataformak ere, lokatzik edo hautsik ez hedatzeko, eta kamioiek obretan sartzeko eta obretatik ateratzeko erabiliko dituzten bideak garbi eduki beharko dira, presiozko ura edo erratz-makinak erabilita.\nEraikingintza eta eraikuntza jasangarriago baterako behar diren ezaugarriei dagokienez, «EAEko etxebizitzen eraikuntza jasangarriaren gida» dokumentuan jasotako neurriak eta ingurumen-jardunbide egokiak erabiliko dira, eraikinen energia-aurrezpena eta efizientzia bultzatzeko eta energia berriztagarriak sustatzeko. Neurri horiek, gutxienez, alderdi hauetan eragin beharko dute:\n– Energia. Iturri berriztaezinen bidez sortutako energia kopurua edo/eta kontsumoa murriztea.\nBigarrena.– Zehaztea ezen, bildutako zehaztapenei jarraikiz eta ebazpen honetan ezarritako baldintzak betez, ez dela aurreikusten Bermeoko Olalde etxearen inguruaren Hiri Berrikuntzako Plan Bereziak ondorio kaltegarri nabarmenik izango duenik ingurumenean, eta, beraz, ez duela ingurumen-ebaluazio estrategiko arruntik behar.\nHirugarrena.– Ebazpen honen edukia Bermeoko Udalari jakinaraztea.\nLaugarrena.– Ebazpen hau Euskal Herriko Agintaritzaren Aldizkarian argitara dadila agintzea. Ingurumen-ebaluazioari buruzko abenduaren 9ko 21/2013 Legearen 31.4 artikuluak ezarritakoaren arabera, ingurumen-txosten estrategiko honek indarraldia galduko du, eta berezko dituen ondorioak sortzeari utziko dio, baldin eta Euskal Herriko Agintaritzaren Aldizkarian argitaratu eta lau urteko gehieneko epean Bermeoko Olalde etxearen inguruaren Hiri Berrikuntzako Plan Berezia onartzen ez bada. Kasu horretan, berriro hasi beharko da Planaren ingurumen-ebaluazio estrategiko sinplifikatuaren prozedura.\nVitoria-Gasteiz, 2020ko ekainaren 23a.


Lurra eta Haizea-ren txistu disko bikaina eta guzti ospatzen ari da Cordobako Gerora Elkartea bere 10. urteurrena\nCordoba-ko (Argentina) Gerora Euskal Elkarteko kide talde bat\nCordoba, Argentina. Mota askotako ekintzak ari da egiten egun hauetan Cordoba hiriko Gerora Euskal Elkartea. Proposamenek birtualitatea daukate euskarri eta argi erakusten dute elkarte euskal argentinarrak Euskal Herriko zein Argentinako kultur agente eta instituzioekin daukan harreman sendoa. Besteak beste, hiriburu kordobatarreko "Concejo Deliberante"ak eta Cordoba probintziako Legebiltzarrak ere atxikimendua.adierazi diote, urteurrenarekin bat eginez.\n[Cordoba hiri eta probintziako erakundeek Gerorari urteurrenagatik helarazitako atxikimenduak]\nCordobako erakundeekin batera Euskadiko eta Argentinako euskal elkarteetako hainbat ordezkarik zorion bideoak grabatu dizkiote Gerorari ospakizunaren karietara.\nBaina zalantzarik gabe, errokonozimendu eta opari handiena, hamar urte hauetan Geroraren alde eta barrutik lan egin dutenena izan da. Izan ere, eurak eraiki dute Elkarte hau: Txotx! taldearekin dantzari hazitegi bihurtu dena; Lurra eta Haizea tailerrarekin euskal musika tresnetan musikari iaioak trebatu dituena; euskara eta euskaldunentzat arnasgune bihurtu dena; eta ‘Sutondo’ tailerrarekin euskal janari tipikoentzat ere lekua duena.\n[Urteurrenean Gerorarekin bat egiten, laburra da, ikusi azkeneraino]\nGerorako lagun guztiek hartu dute parte urteurren honetan, era birtual baina hunkigarrian.\nEta bonus track-a ere badauka taldeak, oraindik ere harroago sentitzeko. Lurra eta Haizea tailerreko kideek kaleratu berri dute "Chisturi Social Club" txistu diskoa. 15 abestiko lana entzungai dago Geroraren weborrian.


EMILIO SANCHEZEN OMENALDIA – LabCaf\nHome/amiantoa/EMILIO SANCHEZEN OMENALDIA\n“Mantenimenduko taldean lan egiten genuen. Labeen ardura eraman eta bertako plakak Amiantoarekin bilduta zeuden eta erresistentziak enzintatzen genituen. Beroari asko eusten zion mineral horrekin kontaktuan geunden denbora askoan eta jarraian. Ez ziguten osasunarentzat txarra zenik inork esan. Gure taldean lanean zebilen lankidea hil zenean konturatu nintzen zenbaterainoko eragina zuen produktu honek.\nBadira langile batzuk bizitza galdu dutenak amiantoaren eraginaren ondorioz. Ni fabrika honetan sartu nintzen egun berdinean sartu zen lankidea , orain dela hiru urte hil zen, eta pasa den urtean beste lankide bat ere bai.”\nHau da Emilio Sanchez gure lankideak utzi zigun testigantza, egunkari bati egindako elkarrizketa batean, pasa den urteko Otsailean.\nHeriotz honekin dagoeneko 25 dira hildakoak Beasaingo CAFi dagokionean, eta amiantoarekin ibili izanaren ondorioz , heriotza eragin dionaren arrazoia izan dela onartu diete. Lanean eragindako gaixotasuna ofizialki aitortu eta errekonozitua izan dela, alegia.\nErretiroa hartuta dauden, eta gaur egun lanean dabiltzan langile asko, mediku proba ezberdinak egitera joan behar izaten dute, jakiteko amiantoaren eragina hasi ote den ala ez.\nDuela gutxi, Granadako unibertsitateak egindako txostenean, 2040arte luzatu daiteke amiantoaren eraginez hil daitezkeen pertsonak. Hauts honekin jarraian lan egin izanak, ziurtatzen du urte batzuk behar dituela gaisotasun hau azaltzeko, honek esan nahi du, geroz eta gehiago direla amets gaizto hau bizitzen duten langileak\nEuskal Herriari dagokionean, estimazio ezberdinak daude, hauetako batzuk aipatzen dute hurrengo 20 urtetan 6.000 eta 10.000 artean izan daitezkeela, lanean aritutako langileak hilko direnak.\nEuropako batzordeak jakinarazi duenez, 500.000 heriotz izango direla datozen urtetan aipatzen dute. Amiantoa da laneko minbizia eragiten duen zergaiti eta arrazoi nagusia. Bestelako laneko istripuak baino heriotz gehiago sortzen ditu. Enpresa ezberdinak eta bestelako instituzioak, gaisotasunarekin loturarik ez duela argudiatzen saiatzen dira, eta kaltetuak behartuta daude epaiketetan prozesu luzeak borrokatzera. Ekidin beharrean gaude tribunaletako pleito jarraituak, eta gaixo bakoitzaren egoera errekonozitua izatea.\nHau da beharrezko gunea non, behar den errekonozimendua lortu behar dugun. Frantzia, Belgika eta Herbereeak bezelako herrialdetan, konpentsazio fondoak existitzen dira. Hemen berriz persona kaltetuak eta beraien senitartekoak eskubideak erreklamatzeko epaitegietara jo beharrean aurkitzen dira, honek dakarren prozesu judizial eta eraginak jasan behar izatea.\nKonpentsazio fondo bat sortzeko erreklamatzen jarraituko dugu, non biktima guzi hauei emango dion garantía bermatuarte.\nIrakurketa hau Emilioren hitz batzuekin amaitu nahi genuke.\n“Prebentziorik ez zegoen, maskarila soil bat erabili izan bagenu, konbentzituta nago gaur askok bizirik egongo ginela.”


Literatur Emailuak » 2013 » Urria\nUrr 30 13\nHiria da Koldo Izagirreren poema liburu berriaren ardatz nagusia: hiria, aldirietako batek begiratua eta epaitua. Maila urbanoan eta sinbolikoan, maila pertsonalean eta kolektiboan, maila historikoan eta literarioan eta linguistikoan… eraikitako begiratua da Izagirrerena. Parisen bizi naiz honetan elkartzen dira urbearen porrota, krisi politikoa eta poetaren heldutasuna. Liburua osorik eskaintzen dizugu sarean, bihar Donostian jendaurrean aurkeztu aurretik.\nUrr 24 13\nZuria balitz bezala portatzen den beltza da Ez ikusia kontakizuneko protagonista dohakabea. Langston Hughes idazle iparramerikarrak 1934an The Ways of White Folks liburuan argitaratu zuen laugarren ipuina da (Passing), orain Koldo Izagirrek euskaraturik bidali diguna. Honela mintzo zaio Jack bere amari gutunez: “Neure buruari galdetzen diot zer esanen ote zidan esan izan banio beltza nintzela”. Langston Hughes (1902-1967) poema, kantu, nobela, ipuin, antzerki eta opera ederren egilea izan zen; Zora Neale Hurston, Wallace Thurman, Countee Cullen idazleen adiskidea, eta Kurt Weill, Jan Meyerowitz, Charles Mingus musikarien laguna.\nUrr 16 13\nCocteau hil zela 50 urte\nJean Cocteau sarritan izaten zen Euskal Herrian, amarenean Donibane Lohizunen, baina baita Kanbon ere, Rostand sendiaren Arnaga etxaldean. Honela idatzi zuen: “Ezagun ditudan Frantziako paisaia guztien artean, euskal bazter honek egiten dit eraginik handiena barrenean”. Hogeita hiru urte zituela, bere adiskide Maurice Rostandekin Bukolikoak idatzi zituen (pilota partida baten inguruan), Felipe Juaristik itzuliak. Jean Cocteau marrazkilari, zinegile eta idazlearen Ume terribleak nobela ere euskaraz daukazu, J.A. Sarasolaren itzulpenari esker.\nUrr 09 13\nAlcools, ehun urte\nGuillaume Apollinairek 1913an argitaratutako Alcools poema liburuak modernotasunaren atea zabaldu zion XX. mendeko poesiari. Bostehun aleko tirada izan zuen eta arrakastarik ez; baina surrealistek goraipatu ostean, obra enblematikoa bihurtu zen literatura frantsesean. Alkoholak liburuak bi poema luze eta oso berezi ageri ditu, bat hasieran, bestea amaieran: Inguru (Zone) eta Ardantzila (Vendémiaire). Koldo Izagirrek bi poemak euskaraturik bidali dizkigu, sarrera argigarri batekin.\nUrr 03 13\nBederatzi ipuineko sorta da Uxue Alberdik gaur aurkeztu duen Euli-giro liburu berria. Bederatzi kontakizun ezusteko eta durduzagarri. Liburuko protagonista emakumezkoak ez ditu ez adinak ez ogibideak lotzen, ezta bizi duten momentuak ere, baina euren gorputzek eta fisikotasun horretatik sorturiko sentipenek toki zentrala dute narrazioetan; bizi-grinak mugitzen ditu orain amorruz, orain desiraz, orain samurtasunez, orain mendekuz. Uxue Alberdiren prosa gardena da kontaeran, bizitasuna dauka erritmoan, aberatsa da detaileetan, zorrotza da estrategian.\nUrr 01 13\nLiteratura Eskolak 10 urte\nLarrabetzun 2003ko urtarrilaren 17an abiatu zen Literatura Eskola, Iñigo Aranbarrik egindako lehen hitzaldiarekin: Pizkundea, Aitzol modernitatearen kontra. Harrezkero hamar urte igaro dira Gotzon Barandiaranek sustaturik, eta garai batean Larrabetzun kokatutako eskola gaur egun ibiltaria bilakatu da Euskal Herrian barrena. Ikasturte berriari urriaren 19an ekingo diote, Ander Lipusen antzerkigintza aztertuz (Larrabetzun); eta hurrengo hilabeteetan Txinako literatura (Zarautzen), “Amaia Lasaren alfabeto berria” (Bilbon), “Saizarbitoria eta iragana” (Oreretan), “Sarrionandia eta itsasoa” (Pausuan), “Harrikoa eta literatura” (Iruñean), “Abangoardiak euskal literaturan” (Durangon), “Euskarari ekarritako poesia” (Gasteizen).


Urte berria gertu dela, Galdakaoko Udalak kanpaina bat abiarazi du berriz ere Torrezabal Kultur Etxeko bazkide egiteko. Honen helburu nagusia da eskaintzen diren abantaila handiak gero eta galdakoztar gehiagok jasotzea, gure herrian zein Bizkaiko beste udal antzoki batzuetan kultur ekitaldietara joateko.\nOrain arte, Torrezabal Kultur Etxeak 150 bazkide baino gehiago ditu, eskaintzen diren bi modalitateetan: "Bazkide" edo "Bazkide +".\nBukatzen ari den 2020.urtean kulturaren sektorea, beste batzuk bezala, larriki kaltetu da Covid-19ren krisiaren ondorioz. Udal honen lehentasunetako bat da tokian tokiko kultura bultzatzea, eta, horregatik, herritarrak gonbidatzen ditu kanpaina honekin bat egitera.\nBazkidea (30 euro/urtean)\n✅ %25eko deskontua TKEko zuzeneko ikuskizunetan eta antzekoak ondoko udal-antzokietan: Arrigorriaga, Barakaldo, Basauri, Durango, Elorrio, Ermua, Getxo, Gernika, Igorre, Leioa, Muskiz, Santurtzi eta Agurain.\n✅ 2 kupoi %50eko deskontuarekin bi pertsonentzat (TKEko txartelaren titularra eta laguntzailea) sarrerako ohiko prezioaren gain, behar bezala iragartzen diren arte eszenikoen emanaldietarako.\n✅ TKEko zinemarako 4 sarrera doan.\n✅ Programazioaren informazioa email edota sms bidez jakinaraziko da, doan beti ere.\nBazkidea + (40 euro/urtean)\n✅ 4 kupoi %50eko deskontuarekin bi pertsonentzat (TKEko txartelaren titularra eta laguntzailea) sarrerako ohiko prezioaren gain, behar bezala iragartzen diren arte eszenikoen emanaldietarako.\n✅ TKEko zinemarako 8 sarrera doan.\nAntzoki bakoitzak bere txartela dauka. Hala ere, horrek ez du deskontuak izatea kentzen, ikuskizunetara joaterakoan bazkide izaera egiaztatzen bada.\nKuotak urteko izaera du eta urte naturalarekin bat dator. Urte barruan egindako altek nahiz bajek urteko kuota (30 euro bazkide motan eta 40 euro bazkide+) ordaindu behar dute. Bajak abenduaren 28a baino lehen eskatu behar dira.\nBestelako azalpenik nahi izanez gero, Galdakaoko Udaleko Kultura Arloarekin harremanetan jar daiteke:\n📞 Telefonoa_ 944010598.\n✉ Email-a: ksanmiguel@galdakao.net